barren.eus - Imanol Alvarez: "Profesionaletarako aukera gehiago daude egon, baina balio dugula erakutsi behar dugu"\nArgitaratua: 2021-04-23 07:58\nImanol Alvarez futbolean saiatu zen lehenengo, baina 10 bat urterekin Elgoibarko Lagun Taldea txirrindularitza eskolan eman zuen izena, eta geroztik, ez dio pedalak emateari laga. Mailaz maila egin du gora eta aurtengoa laugarren urtea du afizionatuetan. Eiser Hirumet taldean ari da egun, taldeburu eta emaitza onak pilatzen, eta Abiatzen Torneoan lider da une honetan. Zaila dela aitortu arren, helburua garbi du: “Urte amaieran profesionaletara salto egitea”.\n• Futbolak duen indarrarekin, zuk txirrindularitzarako pausoa eman zenuen alebinetan. Zerk bultzatu zintuen?\nEz dakit, baina esango nuke Elgoibarko Lagun Taldean topatu nuen talde giroak zeresan handia izan zuela. Txirrindulari asko ginen taldean, hamabost bat bai, eta egunero ibiltzen ginen bizikletaz hara-hona. Jolasa zen guretzat. Herri Eskolan nenbilela, eskolara ere etortzen zitzaizkigun errepideko bizikletak erakustera eta probatzeko aukera ematera, eta gustatu egin zitzaidan. Futbola eta txirrindularitza oso kirol ezberdinak dira. Bizikletan gehiago entrenatu behar da, baina egun guztiak ezberdinak dira.\n• Etxeko bultzada garrantzitsua izan ohi da edozertarako. Eta zuenean bada bizikletarako afizio handia duenik.\nHori ere bai. Gorkak [Zabala] erakutsi zidan errepideko bizikleta bat estreinakoz eta bere bizikletarekin hasi nintzen entrenatzen ere. Mendaroko industrialdera joaten ginen hasieran eta han ibiltzen ginen bueltaka. Errepiderako saltoa ere bere eskutik eman nuen.\n• Duela 8 bat urte elkarrizketatu zintugun BARRENerako, Mendaron jokatutako lasterketa baten harira. Espero zenuen iritsi zaren mailaraino iristea?\nBizikletan ibiltzea beste ametsik ez nuen nik orduan. Lasterketetan beti moldatu naiz nahikoa txukun, baina ez, ez nuen espero, eta are gutxiago aurten eman dudan aurrerapauso hau ematea.\n• Afizionatuetan laugarren urtea duzu hau, eta denboraldi hasiera ezin hobea ari zara egiten. Caja Laboral taldea utzi eta Eiser Hirumeten hasi duzu denboraldia. Bateratsu etorri da gorakada ere. Eraginik izan du talde aldaketak?\nElgoibarko Lagun Taldean ibili nintzen jubeniletan eta Ampo Goierri Txirrindularitza taldeak eman zidan gazte mailatik afizionatuetarako jauzia emateko aukera. Iaz, Laboral Kutxa izena hartu zuen talde horrek, baina azkenean hiru urte egin ditut eurekin afizionatuetan eta eskerrak baino ezin dizkiet eman. Oso eskertua natzaie afizionatuetara salto egiteko aukera emateagatik eta hiru urte hauetan emandako guztiagatik. Egia da, baina, orain arte beti izan ditudala taldean ni baino gehiago ziren txirrindulariak eta haientzako lan egitea egokitu zaidala gehiago. Txirrindularitza hori da. Batek irabazten du, baina poztu talde osoa pozten da. Euskadiko Txapelketa eta lasterketa batzuk ere irabazi genituen guk. Egia da, era berean, iaz, buruz ez nengoela beharbada orain bezain ondo prestatuta, bestela, formaz, oso ondo nengoelako, baina aurten txip hori aldatu dut eta emaitza ematen ari da. Gainerakoan, ezer gutxi aldatu dut, berdin entrenatzen naizelako. Aurten askatasun handiagoa daukat. Eiser Hirumet taldeak konfiantza handia jarri du nigan, bai zuzendariek eta baita taldekideek ere, eta momentuan ondo ari naiz erantzuten, nahiz ez dudan oraindik eskuak altxatzerik lortu.\n• Eta horrek, taldeak norberarengan sinesteak eta norbera emaitzekin erantzuteko gai dela ikusteak ere, hauspotuko du bat, ala?\nBai, jakina. Negutik ari dira konfiantza osoa nigan jartzen eta eskertzekoa da. Hasierako entrenamenduetan ere ondo ikusten nintzen, erantzuteko moduan, baina batez ere Aiztondo Klasikoan ikusi nuen nire burua aurrean lehian. Gero, hirugarren egin nuen Gorlako Igoeran eta geroztik oso indartsu sentitzen naiz. Gozatzen ari naiz egia esan.\n• Eta horren adibide da Valentziaga Oroitzarrean lortutako zazpigarren postua. Afizionatuen mailako estatuko probarik garrantzitsuenetakoa da Valentziaga Oroitzarrea, eta estatuko elite mailako eta 23 urtez azpiko txirrindulari onenak biltzen ditu urtero. Nola ikusi zenuen zeure burua?\nOso urduri hasi nuen eguna. Eguraldi txarra ere egin zigun, eta ez nuen ondo hasi eguna, lasterketa hasteaz batera jausi egin nintzelako eta gurpila apurtu, baina zorionez, ez nuen minik hartu. Eroriko asko izan ziren egun horretan, eta horietako batean ukolondoa apurtu zuen Laboral Kutxan hiru urtez taldekide izan nuen Asier Etxeberriak. Pena handia hartu nuen, baina txirrindularitza halakoxea da. Helburu bat jarri nion neure buruari: erorikoak saihestea eta lehenengo hiru orduetan ondo jatea, ondo hidratatzea eta indarrak gordetzea. Ixuara hogei laguneko taldetxo batean iritsi nintzen, baina beherakoan utzi genituen batzuk atzean eta zortzi lagun iritsi ginen lasterketa buruan Etxebarrira. Eta azkenean, zazpigarren helmugaratu nintzen Arraten. Gauza handia da Valentziaga Oroitzarrean zazpigarren egitea, baina maila horri eutsi egin behar zaio orain. Urte erdi ona egin arren, gero mailari eusten ez bazaio, jai dagoelako hemen.\n• Tira, ez da lasterketa bateko kontua. Abiatzen Torneoan liderzara oraintxe.\nBai. Hamalau lasterketa batzen ditu Abiatzen Torneoak. Momentuz, erdiak inguru jokatu ditugu, eta lider nago, bigarrenarekiko alde txikiarekin. Gauza handia da, baina lidergoa mantentzea izango da orain zaila. Ea gai garen!\n• Profesionaletara salto egitea izango duzu helburu nagusitzat, baina epe motzera zer beste duzu begiz jota?\nHelburua erregulartasun honi eustea da. Azkeneko hilabetean ez naiz bederatzigarren postutik jaitsi eta birritan igo naiz podiumera (hirugarren egin du bietan). Maila horri eutsi nahi nioke, eta ahal bada, lasterketaren bat irabazi. Urte amaieran profesionaletara salto egitea dut helburutzat, baina oso-oso zaila da. Bitartean, Bidasoa Itzulia daukat begiz jota. Bi aste barru jokatzekoa zen berez, baina oraindik ez dakigu jokatuko den. Eta Santikutz proba irabaztea ere nahi nuke.\n• Norbaitek pentsa dezake Laboral Kutxan jarraitu bazenu aukera handiagoa izango zenukeela lehen mailara saltoa egiteko, Euskadi Fundazioaren filiala delako Laboral Kutxa. Zer diozu?\nFiliala izanda, beharbada erraztasun handiagoa izan dezakete Laboral Kutxan dabiltzanek, baina haiek ere berdin-berdin lan egin behar dute gora igotzeko. Maila eman behar da hemen, batean zein bestean, eta erregularra izan beharra dago Euskaltelera zein beste edozein taldetara salto egiteko.\n• Zuen egutegitik kanpo, baina Elgoibarren bertan badaukagu proba mitiko bat: Idotorbeko Igoera. Bigarren egindakoa zara. Ez al dizu tentatzen?\nBai, orain dela hiru urte bigarren egin nuen eta nahi nuke noizbait irabaztea. Ia aurten antolatzen duten eta egutegian libre daukadan eguna, parte hartzeko, errekorra ontzeko irrikaz nago eta. Oso igoera gogorra da. Plazatik irten eta hamabi minutuan iritsi beharra dago gora. Dena eman behar da bidean, eta ikusi besterik ez dago nola iristen diren guztiak: hustuta. Entrenamendu batean hiru segundogatik ez nuen lortu errekorra ontzea, eta ez izan zalantzarik saiatuko naizena.\n• Zer ezaugarritako txirrindularia zarela esango zenuke?\nMendate luze eta gogorretan moldatzen naiz ondoen; errepidea tentetzen denean. Eskasen esprinean ibiltzen naiz. Atzo ere hiru heldu ginen esprinean eta hirugarren egin nuen. Badaukat zer hobetu.\nElkarrizketa osorik BARREN aldizkariko 1199. zenbakian -PDF-


Euskadik bertako etxebizitza-politika publikoaren indarra erakutsi du, Madrilen, Nuevos Ministerios-eko erakusketa batean - Etxebideko informazioa - Etxebide - Eusko Jaurlaritza - Euskadi.eus\nPedro Juaregui Etxebizitzako sailburuordeak eta Pedro Saura Etxebizitzako Estatuko idazkariak ‘Housing the Basque Country’ inauguratu dute, Euskadin ia lau hamarkadatan garatutako etxebizitza-politika publikoaren historia laburtzen duen atzera begirako erakusketa\n1981etik, babes ofizialeko 104.000 etxebizitza baino gehiago eraiki dira; horien herena Eusko Jaurlaritzak sustatu du, zuzenean.\nErakusketan 2018. urtera arte eraikitako 30 sustapen berezienen hautaketa bat eskaintzen da, eta eraikinen arkitektura-balioak ezagutu ez ezik, eraikitako espazioen eta horietan bizi diren pertsonen arteko harremana aztertzeko aukera ere izango dugu\nJauregui sailburuordeak nabarmendu du Euskadin garatutako etxebizitza-politika erreferente aitzindaria eta progresista dela, Estatu osorako\nJauregui Etxebizitzako sailburuordeak eta Pedro Saura Azpiegituretako Estatuko idazkariak, gaur goizean, Madrilen, ‘Housing the Basque Country (Euskadiko Etxebizitza Publikoa). 1981-2018’ erakusketa inauguratu dute. Erakusketa handia da; bertan, Euskadin ia lau hamarkadatan garatutako etxebizitza-politika publikoaren historia laburtzen duen erakusketa. Dagoeneko Bilbon eta Donostian egon da ikusgai. 1981ean gai horretako eskumenak transferitu zirenetik, Euskadin babes ofizialeko 104.000 etxebizitza baino gehiago eraiki dira; horien herena Eusko Jaurlaritzak sustatu du, zuzenean.\nErakusketa doan bisitatu ahalko da, Nuevos Ministerios-eko ‘La Arquería’ kultura-espazioan, datorren uztailera arte.\nJauregui sailburuordeak esan du erakusketa horrek ederki laburtzen duela “urteetan zehar etxebizitza gizarte-ondasun gisa ulertzeko izan den borondate politikoa; konpromiso horren goren maila 2015eko Etxebizitza Legea izan da, etxebizitza duinerako sarbidea eskubide bilakatu baitu”. Eta eskerrak eman dizkio Estatuko idazkariari, hamarkada horietan eginiko ahalegina jaso duen erakusketarako Ministerioak emandako aukeragatik, erakusketa Madrilen bisitatzeko aukera emateagatik. “Espainiako Gobernuak Euskadin egiten ari garen etxebizitza-politikari eginiko aintzatespena da –eta hala jakinarazi digute–, erreferente progresista eta aitzindaria Estatu osoarentzat”.\n“Erakusketa bisitatzen dutenek –esan du– espiritu hori hautatutako proiektu bakoitzean antzemango dute. Eraikinen tipologia, erabilitako materialak edo estiloa alda daitezke, baina sustapenetako bakoitzean eskubide berak dituzten pertsonen bizileku izango direlako ideia bera da, bai eta etxebizitza babestua eraikiz arkitektura berritzailea eta kalitate handikoa egin daitekeelako ideia ere”.\nBere aldetik, Azpiegituretako estatu-idazkari Pedro Saurak honako hau adierazi du: “erakusketa honek erakundeen eta euskal gizarte osoak behar sozialaren eta zentzuzko arkitektura modernoaren arteko elkarrizketa gauzatzeko duten borondatea erakusten du. Elkarrizketa horrek konponbideak bilatu eta asmatu nahi ditu, etxebizitza duina eskuratzea eskubide bihurtzeko”.\n1981etik Bizkaian, Gipuzkoan eta Araban eraikitako etxebizitza publikoko ehunka sustapenetatik, hogeita hamar bat proiektu berezi eta adierazgarri hautatu dira, hainbat irizpideren arabera. Modu berezian, balio arkitektonikoak eta estetikoak, lurraldearekiko egokitzapena, ekarpen teknikoak eta eraikuntzakoak edo proiektuaren egiletza. Laginak hautatu diren hogeita hamar proiektu horietako bakoitza tamaina handiko argazki eta jatorrizko planoen bidez azaltzen du. Halaber, eraikinen zenbait maketa ere jaso ditu, besteak beste, hiru maketa handi, Donostian, Leioan eta Vitoria-Gasteizen eraikitako beste horrenbeste sustapenetakoak. Bizkaiko sustapenak ikus daitezke, Bilboko Txurdinaga, Mina del Morro eta Bolueta auzoetan eraikitakoak, bai eta Abanto Zierbena (zaharrena), Etxebarri, Barakaldo, Basauri, Loiu eta Arrigorriagakoak ere. Gipuzkoan, erakusketak Intxaurrondo, Bentaberri (guztiak Donostian), Ordizia eta Hernaniko proiektuak jaso ditu. Araban, Lakua, Salburua eta Zabalgana auzoetako (Araban) eraikinak jaso dira, bai eta Laudioko eta Aguraingo proiektuak ere.\nLuis Asínek eginiko argazki-lanak etxebizitza babestuaren taldeetan dagoen errealitatearen erretratu soziala eskaintzen du, eta, hainbat formatutako irudien bidez, sustapen babestuen inguruan sortutako espazioak babestutako hiri-bizitza eta gizarte-edukia azaltzen ditu.\nErakusketaren espiritua da labur eta harmonikoki erakustea etxebizitza publikoaren inguruan izan diren gertakariak; izan ere, gai hori, ziurrenik, inguruan gizarte-errealitate gehien biltzen duenetako bat da: politika eta arkitektura, besteak beste, baita ekonomia eta ekoizpena, soziologia, historia eta lege-arloa ere. Eta guztiaren erdigunea, jakina, etxebizitzan bizi dena. Etxebizitza publikoak gizartearen interes garrantzitsuenak trinkotzen ditu; izan ere, etxea ulertzeko dugun moduan ez ezik, etxea lortzeko eta ekoizteko moduetan ere eragiten du, hiriaren sorreran, elkartasunean eta, azken batean, aberastasunaren, bilakaeraren eta ongizatearen sorreran.\nErakusketan etxe baten espazioa ere berregin da; bertan, ia 40 urte hauetan politikaren, araudiaren eta estatistikaren ikuspuntutik etxebizitza publikoaren gainean eman diren datu garrantzitsuenen errepasoa egiten da.


hiri mugikortasuneko planak archivos - Ingartek Consulting\nhiri mugikortasuneko planak Tag\nZer da hiri-mugikortasun jasangarria?\nEgungo gizartearen erronka handienetako bat gehiegizko ibilgailuek hiri barruko eta hiri inguruko bideetan eragiten duten inpaktua murriztea da. Europako herrialde askok egunero egiten diete aurre trafiko masiboak eragiten dituen auto-ilarei, kutsadurari eta galera ekonomikoei. Herritarrek ere pairatzen dituzte ondorio horiek,...\n28 Api. 2020\nHiri-birgaikuntza jasangarria: aurre egin beharreko ezinbesteko erronka\nNon bizi dira europarrak? Bada, erabiltzen diren ikerketen arabera, lautik hiru 5000 biztanletik gora dituzten hiri eta hiriguneetan bizi dira. Hori dela eta, herrialde gehienen ekonomia hirien inguruan hazten da. Ohikoena da hiria zenbat eta garrantzitsuagoa izan, orduan eta handiagoak...\n09 Abe. 2019\nEuskal hirietara etorritako turistei buruz telefonia mugikorreko datuen bidez egindako analisia\nHilabete honetan Zamudion (Bizkaia) ospatutako X. ITS Euskadi Kongresuan Ingartekek landu duen gaia Euskal hirietara etorritako turistei buruz telefonia mugikorreko datuen bidez egindako analisia izan da. Aurten ere, Euskadiko Mugikortasun eta Logistika Klusterrak euskal enpresak bildu ditu hainbat gai jorratzeko,...


‘Betaurreko Moreekin’ zikloa abiatuko da bihar, Donostiako San Telmo Museoan - KULTUR SHAREA\nZikloaren helburua da ikuspegi feministatik aztertzea gizonen ikuspegiz erakutsi ohi diren alorrak, hala nola, zinema, historia, bidaiak eta artea; Pilar Aguilar Carrasco, Ana Lopez Navajas, Pilar Rubio Remiro eta Marian Lopez Cao izango dira hizlariak.\nSan Telmo Museoak Clasicas y Modernas elkartearen laguntzarekin, Betaurreko Moreekin zikloa abiatuko du bihar, irailak 7. Laura Freixasek zuzendutako zikloaren helburua ondareari buruzko irakurketa eta diskurtsoak begirada feministatik aztertzea izango da, batez ere, gizonen ikuspegitik erakutsi ohi direnak; emakumeen esperientziak, bizipenak eta ezagutzak baztertuz eta ikusezintasunera eramanez, jakintza eta diziplina ezberdinetan zeresan handia duten emakumeen ikuspegia azaleratzea.\n“Betaurreko moreak jantzi eta mundua beste era batera begiratzeak ikuspegi justuagoa, errealistagoa eta, beraz, inklusiboagoa eskainiko digu”, azaldu dute antolatzaileek.\nHala, lau saiotan, Pilar Aguilar Carrasco, Ana Lopez Navajas, Pilar Rubio Remiro eta Marian Lopez Cao adituek betaurreko moreekin aztertuko dituzte zinema, historia eta bidaiak (Bidaiarik luzeena. Lehen mundu bira erakusketarekin lotuta), eta artea (azaroan zabalduko den Baginen, bagara erakusketaren harira).\nFreixasen arabera, “larrialdi politikoko ageriko arrazoiak direla eta, agenda feministak emakumeei zuzenean eragiten dieten gaietan jarri du arreta, hala nola genero-indarkerian, sexu-jazarpenean, soldata-arrakalean, jaiotza-tasaren kontrolean edo etxeko lanetan eta zaintza-lanetan. Hala ere, ikuspegi zabalago batek haratago joan beharko luke eta munduaren ikuspegi androzentrikoa zalantzan jarri, giza esperientziaren eta jakintzaren esparru guztietara begirada berri bat ekarriz, genero-ikuspegiarekin, Betaurreko moreak izenez ezagutzen dena. Izan ere, Georg Simmelek duela mende bat baino gehiago idatzi zuen bezala, eskakizun artistikoak eta abertzaletasuna, kosmopolitismoa, moral orokorra eta ideia sozialak, judizio praktikoaren baliozkotasuna eta ezagutza teorikoaren objektibotasuna, bizitzaren indarra eta sakontasuna; kategoria horiek guztiak beren forma eta helburuengatik unibertsalki gizatiarrak dira, baina beren errealizazio historikoan, maskulino hutsak (“Erlatiboa eta absolutua sexuen arazoan”, 1911, Cultura femenina y otros ensayos). Ziklo honen helburua da, hain zuzen ere, zinemak, bidaiek, historiak edo artearen alorrek maskulinotik eta humanotik dutena mugatzea”.\nHitzaldiak 19:00etan izango dira eta sarrera doakoa izango da. Hitzaldietarako sarrerak aldez aurretik eskuratu beharko dira webgunearen bidez. Saioak museoaren webgunean ere jarraitu ahal izango dira.\nTags: Betaurreko Moreekin, San Telmo Museoa\nIparraldeko ikusleek euskal antzerkiaren aniztasuna deskubritzeko parada izango dute abendura bitartean


Albisteak | Arizmendiarrietaren Lagunak Elkartea - Part 2\nPandemiaren ondoan igaro ditugun ia bi urte hauetan, askotan gogoratu dut sarri samar entzun eta irakurtzen zen esaldi bat: “Pandemiak hobeak egingo gaitu”, eta asko ginen iritzi horrekin bat egiten genuenak. Une hauetan ezinezkoa da pandemiak biztanleengan izan duen eragina modu horretan baloratzen jarraitzea. Egiaztatu dugu denoi eragiten digun gai bat ez dela nahikoa izan […]\nALE osatzen dugun guztion partetik.\nIgor Ortega ikertzailea eta Mondragon Unibertsitateko doktorea, ARIZMENDIARRIETAREN EGUNEAN\nJoan den azaroaren 29an 45 urte bete ziren Jose Maria Arizmendiarrieta jauna hil zela, eta, efemeride horren harira, azaroaren 25ean, ARIZMENDIARRIETAREN EGUNA ospatu genuen, “Kooperatibismoaren sortzaileek pentsamendu kooperatiboari egindako ekarpena” izeneko ponentziarekin, Igor Ortegak izen horrekin egindako doktore tesian oinarrituta. Igorrek bere doktorego tesia prestatzera eraman zuten helburu pertsonalak eta gabezia zientifikoak esplikatuz hasi zuen […]\nAbendua: KONTSUMOARI buruz hausnartzeko hilabete egokia\nPentsa dezakegu kontsumoaren inguruan dugun jarduera gizartean txertatu den kezka bat dela, izan ere, oro har, onartzen ari gara gure funtzionamendu globala gure bizimoduari eragiten ari zaiola, alderdi guztietan: ezin dugu horrela jarraitu, planetak ezin du jasan eta “haserretzen” ari da. Planteamendu global horretatik abiatuta, portaera pertsonaleko errezetak sortzen dira: birziklapena, kontsumo arduratsua, hurbiltasunekoa, beharrezkoa […]\nDatorren azaroaren 25ean, publiko orokorrari irekitako ekitaldi batean, ARIZMENDIARRIETAREN EGUNA ospatuko dugu, pandemiak iraz eragindako etenaldiaren ondoren. 19:00etan izango da, Arrasateko Goi Eskola Politeknikoan –Mondragon Unibertsitatea, Loramendi 4, 6211 eta 6212 ikasgelak–. Igor Ortega Sunsundegui Mondragon Unibertsitateko doktore eta ikertzaileak parte hartuko du. 2021eko uztailaren 22an lortu zuen doktorego tesia, “Kooperatibismoaren sortzaileek pentsamendu kooperatiboari egindako […]\nMondragon City Challengeko finala\nJoan den azaroaren 19an “Mondragon City Challenge” Ekintzailetza Kooperatiboaren Nazioarteko Txapelketako finala ospatu zen Arrasateko Amaia antzokian. Xabi Perez Almandoz kazetari eta ekitaldietako aurkezlearen eskutik, Maria Ubarretxena Arrasateko alkateak ongietorria eman eta proiektuan parte hartu zuten guztiak zoriondu zituen. Ondoren, lehen edizio honetako ideiarik originalenaren lehen saria eman zitzaion M&M taldeari, Divercirco proiektuagatik: zirku sozial […]\n“Erresuma ez da erregearena, komunitatearena baizik” (Martin Azpilcueta, “Doctor navarrus”, 1528)\nZuzendariak, enpresa eta gizartea Martin Azpilcueta baztandar apaiz, teologo eta juriskontsultoak, Fray Bartolome de Carranzaren abokatu defendatzailea izateaz gain, erantzun doktrinala eman zien “errentei eta etekinei” buruzko galdera ugariei, eta botere politiko ororen jatorri demokratikoaren defendatzaile irmoa izan zen, demokratizazioranzko bidea planteatuz. Azpilcuetaren aipuak enpresarien eta zuzendarien funtzioari eta erantzukizunari buruzko hausnarketara eraman gaitzake, […]\nMONDRAGON CITY CHALLENGE 1. edizioa amaitzear dago\nAntolatzaileak dira El Diario Vasco, Arrasateko Udala, Eusko Jaurlaritza, Kooperatiben Goren Kontseilua, Konfekoop, MONDRAGON Korporazioa, Gipuzkoako Foru Aldundia eta Mondragon Unibertsitatea, eta Arrasaten aurkeztu zen proiektua, otsailaren 17an. Helburua da enpresa portaera kooperatiboa sustatzea eta gazteak eredu kooperatiboaren balioetara hurbiltzea, antzeko eredu batean oinarritutako enpresa proiektuen garapenaren bitartez. Batxilergoko, prestakuntza zikloetako eta unibertsitateko ikasleei zuzendutako […]\nORMAETXEA. Hasi eta buka, bizitza kooperatibo oso bat\nBihar, azaroak 4, Isabel Uribek eta Armin Isastik idatzitako liburua aurkeztuko da jendaurrean, gure Elkarteak MONDRAGONekin eta Laboral Kutxarekin lagunduta babestuta. Idazleen arabera, liburua elkarrizketa biografia bat da, eta xedea da Arrasateko Esperientzia Kooperatiboaren figura giltzarrietako bat gogoraraztea: Jose Mari Ormaetxea, Don Jose Maria Arizmendiarrietaren dizipulu aurreratua. Liburuaren edukian kooperatibismoaren eta Euskadiren ondare den bizitza […]\nGaur, JUSTIZIAren inguruan hausnartu nahi dugu, betiere kontzeptu globala eta intelektuala errespetatzen saiatuz, inongo ideia politikoren apriorismorik gabe eta oportunismo mediatikorako asmorik gabe. Lehenengo helburua da Arizmendiarrietak Justiziari buruz oro har eta bere pentsamenduaren bidez egiten duen gogoeta gogoratzea, egungo gizartean Justiziari buruz dagoen pertzepzioaren iritziak jasotzea. Egitura judizialak JUSTIZIA NOLA ADMINISTRATZEN duen, gaurkotasun handiko […]\nMONDRAGON CITY CHALLENGE LEHIAKETAKO FINALISTAK\nAtzo, irailak 23, Arrasaten, Mondragon City Challenge ekintzailetza lehiaketako epaimahaiak 2021eko azaroaren 19an Arrasateko Amaia antzokian beren proiektuak defendatuko dituzten 6 finalistak aukeratu zituen ebaluatutako 18 proiektuen aurrean. Elkarteak tutorizatutako 8 proiektuetatik, 3 hautatuak izan dira, Lup, Astro Coop eta H2 elios. Lehen biak, 19-24 urte bitarteko kategorian, eta hirugarrena, 16-18 urte bitartekoan. (Ikus El […]\nIraileko gogoeta 2021\nArizmendiarrietaren pentsamendua eraldaketa sozialera eta ordena gizatiarrago bat ezartzera bideratuta dago, eta erailtzen dituen kontzeptuak dira erreforma, sustapena, iraultza… Azken hori, iraultza, hautatu ditugun eta jarraian aurkeztuko ditugun gogoetetan agertzen da: Ideala, zalantzarik gabe, handia da, mugarik gabea; ideia benetan iraultzailea. Mundu berri bat sortzen ari da, gaur egun gizarte berri, justuago eta gizatiarrago baterantz […]


Ekonomia eta Hirigintza 2017-07-04\nParte-hartze bilera: U.E-25 unitatearen Plan Berezia.\n35/2002 Foru Legeko 7.3 artikuluak ezarritakoa jarraituz, UE-25 unitatearen Plan Berezia onartu aurretik, kontsulta izaera duen parte-hartze prozesu herritarra eginen da.\nEguna: 2017ko uztailaren 7an. Ordua: arratsaldeko 20:30etan. Tokia: Udaletxeko Batzar Aretoan.\nEkonomia eta Hirigintza 2017-03-13\n2017ko aurrekontuak bideo batean laburtu ditugu\nHerritarrengana iritsi eta udal jardueraz informatzeko bide desberdin bat landu dugu. 2016an egin genuena eta 2017an egingo duguna bideo labur batean bildu eta sare sozialen bidez zabaldu dugu aurten. Hala ere, beti bezela, aurrekontua zehaztasun guztiarekin ikusi nahi duenak, www.leitza.eus atariko atalean kontsulta dezake.


San Sebastian Gastronomika Kursaalera itzuliko da urrian\nSan Sebastian Gastronomika Kursaalera itzuliko da urrian, formatu presentzialarekin\nNazioarteko kongresua urriaren 4tik 6ra izango da, osasun neurriei egokitutako 23. edizio berezian.\nSan Sebastian Gastronomikaren aurreko edizio bat. Argazkia: San Sebastian Gastronomika.\nSan Sebastian Gastronomika nazioarteko kongresua Kursaal Jauregira itzuliko da urriaren 4tik 6ra, pandemiako osasun neurriei egokitutako 23. edizio bereziarekin, eta "Frantziako eta Espainiako sukaldeen arteko elkarrizketa berri bat" proposatuko du.\nEkitaldia telematikoki ere jarraitu ahalko da bere plataforma digitalaren bidez. Ekitaldiaren antolatzaileek jakinarazi dutenez, 2020ko edizioan erabilitako plataforma teknologikoki hobetu dute, kongresua "ahalik eta funtzionaltasun eta kalitate handienarekin zuzenean iritsi ahal izateko".\nArdatza "Frantziako sukaldaritzaren sukaldeko errealitatearen aurkikuntza" izango da, eta, horretarako, "kontzeptu eraldatzaileenak" jorratuko ditu, Bidasoako mugaren bi aldeetan sortzen ari diren chef berrien eta figura handien eskutik.\nEdukiak zuzeneko hitzaldiak eta aurrez aurre publikoa izango duten jarduerak uztartuko ditu, bai eta munduko hainbat tokitako jatetxeetatik egingo diren parte-hartze birtualak ere. Horrez gain, erakusketa-gune bat egongo da, enpresek beren produktuak erakusteko eta bertaratutakoekin harremanetan jartzeko.\nHorrela, San Sebastian Gastronomika bere ohiko agertokira itzuliko da, 2020ko urrian "esperientzia arrakastatsua" izan ondoren, non "sukaldaritzako sukalde ospetsuenetako batzuetan" sartu zen.\nEkitaldiaren antolatzaileek gogorarazi dutenez, 2020ko edizioa "berrasmatu" egin zen covid-19aren krisiaren erdian. Hala eta guztiz ere, kongresuak 108 herrialdetako 23.000 pertsona baino gehiago bildu zituen bost egunez, eta, modu birtualean, telebistako bederatzi platotik eskainitako 70 hitzaldi eta dozenaka esperientziatan parte hartu zuten.\n"Online eta offline munduen sinergia geratzeko iritsi zen, eta paradigma aldaketa ekarri zuen, kongresuen etorkizuna eta lotura profesionala birplanteatzean", gaineratu dute.


“KAQCHIKEL”-AK: KOMUNITATEA ETA HIZKUNTZA AURRERA ATERA NAHIAN\n*Sortu berri dugun gune honetan Garabideren ardatzetako bat den BIDAIDE programen inguruko informazio zehatzagoa eman nahi dugu. Bidaide Programa jatorrizko hiztun komunitateak garatzeko lankidetza programa integratua da, hizkuntza plangintza integral bat egitetik abiatzen dena. Hilero hizkuntz komunitate baten Bidaide egitasmoaren berri emango dugu, AIMARA komunitatearekin hasi ginen eta KAQCHIKELekin jarraituko dugu.\nGuatemalak 16 miloi biztanle inguru ditu eta errolda kontuetan erdiak baino gutxiagok jotzen du bere burua indigenatzat, horrek agerian uzten du bizi izandako mendeetako bazterketak asko eta asko auto-gorrotora eta jatorrizko identitatea ukatzera eraman dituela.\nGuatemalan “K´ulb,il Yol Twitz Paxil –Academia de las Lenguas Mayas de Guatemala” erakundearen arabera 22 hizkuntza maia, xinca, garifuna eta gaztelania hitz egiten dira.\nKaqchikel komunitatea Guatemalaren baitan bizirik dauden 22 komunitate Maietako bat da eta “Atlas de las Lenguas del Mundo en Peligro “ txosteneko eskalaren arabera kaltebera (bulnerabilitate) egoeran dago.\nGuatemalan indigenek, tartean Kaqchikelek, bizi duten egoera txarra da, ez-indigenek baino egoera kaxkarragoa bizi dute. Hona hemen datu gutxi batzuk:\nPobrezia eta etnizitatea loturik daude. Indigenak ez-indigenak baino egoera pobreagoan eta behartsuan bizi dira. Indigenen %56 pobrezia egoeran bizi dira eta %22 pobrezia larrian.\nHezkuntza eta osasun zerbitzuak eskasagoak dira landa-eremuetan hirietan baino, eta are eskasagoak indigenen lurraldeetan.\nIndigenen artean alfabetatze indizea %52koa da. Gizonezkoen %67 dira alfabetatuak eta emakumezkoen %42.\nEmakumeen bazterketa egoera nabaria da. Alde batetik, indigena izateagatik eta, bestetik, emakume izateagatik.\nLerro hauetan ez gara azterketa orokorretan sartuko eta hizkuntzaren arloari helduko diogu.\nGobernuak hizkuntza indigenak babesteko legeak eta ordenantzak onartu dituen arren, praktikan nekez eroaten ditu aurrera eta kontrako joera duela esan daiteke. Nabaria da, esaterako, Guatemalako unibertsitate publiko bakarrak estatutuetan duela indigenei gaztelania erakusteko misioa.\nTestuingurua hori izanik ere, Kaqchikelek martxan dituzte beren hizkuntzaren aldeko hainbat erakunde, besteak beste:\nAcademia de las Lenguas Mayas de Guatemala (sección kaqchikel).\nFMRT (Fundación Rigoberta Mechú Tum)\nRed de centros de educación Ruk´u´x Qatidnamit.\nGARABIDEk erakunde horiekin hartu-emanak ditu eta elkarlanerako arrazoiak honako hauek dira:\nGainbehera oso handia pairatzen ari den hizkuntzari aurre egin.\nKaqchikelek bete izan dute abangoardia paper moduko bat Guatemalako hizkuntzen aldeko lanean: lehenetakoak izan dira hizkuntzaren inguruko ikerketak egiten, baita unibertsitate maia sortzen ere eta gobernuko postuetan edo parlamentuan egon diren lehen indigena asko kaqchikelak izan dira.\nKaqchikelak dira goi mailako ikasketa gehien duten Guatemalako indigenak.\nGARABIDEk antolaturiko Truke-Programaren lehen ediziotan Kaqchikel bat baino gehiagok hartu zuten parte.\nPraktikan lan-arlo eta erronka nagusiak honakoak dira:\nHizkuntzaren egungo egoeraren analisitik abiatutako hizkuntza plangintza integral bat egin.\n“Ruk´u´x Qatidnamit“ 4 eskola pribatuk osatzen duten eskola sarea indartu.\nAdin txikikoen murgiltze prozesua ahalbidetzeko irakasleak sentsibilizatu eta trebatzeko aholkularitza jarraitua eskaini.\nEskola materiala sortu.\nJatorrizko hizkuntzaren balioaz sentiberatu.\nTruke eta Aditu Tituluetako esperientzian parte hartu.


PDF (100 KB - 2 orri.)\n2022ko martxoaren 24an, eskabide bat sartu zen Gobernantza Publiko eta Autogobernu Sailean, Fundación Social Ignacio Ellacuría izeneko fundazioaren estatutuen aldaketa Euskal Autonomia Erkidegoko Fundazioen Erregistroan inskribatzeko. Aldaketa hori Euskal Autonomia Erkidegoko Fundazioei buruzko ekainaren 2ko 9/2016 Legera egokitzeko egin zen. Fundazioaren patronatuak 2021eko maiatzaren 27an erabaki zuen aldaketa, eta eskritura publiko bihurtu zen 2022ko martxoaren 24an, Bilbon, Juan Ignacio Gomeza Villa notarioaren aurrean egiletsitako eskrituran (protokolo-zenbakia: 682). Eskabide-idazkiari espedienteko dokumentazioa erantsi zitzaion.\nFundazioen Babesletzak, 2022ko apirilaren 13an, estatutuen aldaketa interesatuari buruzko txostena egin zuen; izan ere, helburuei buruzko 5. artikuluaren idazketa aldatu egin zen. Txosten horretan aldeko ondorioa eman zuen, egindako aldaketak ez baitzituen interes orokorreko fundazioaren helburuak aldatzen.\nArtikulu bakarra.– Euskal Autonomia Erkidegoko Fundazioen Erregistroan inskribatzea Fundación Social Ignacio Ellacuría izeneko fundazioaren estatutuen aldaketa, Euskal Autonomia Erkidegoko Fundazioei buruzko ekainaren 2ko 9/2016 Legera egokitzeko, agindu honen datarekin, 2022ko martxoaren 24an, Bilbon, Juan Ignacio Gomeza Villa notarioaren aurrean egiletsitako eskritura publikoan aurreikusitako baldintzetan (protokolo-zenbakia: 682).


Monika Iriarte: "Nabigatzaile autentikoak oso bohemioak dira" - Uztarria (Azpeitia)\nMonika Iriarte: "Nabigatzaile autentikoak oso bohemioak dira"\n2019ko abu. 7a, 18:03\nTabernako ardurak atzean utzi eta Getariako portuan lan egiten hasi zen duela hiru urte. Belaontzian Atlantikoa zeharkatzea du amets. Horrela kontatu dio Ane Olaizola kazetariari 2019ko uztaileko Uztarria aldizkarian, Zu zeu atalean.\nMonika Iriarte. (Ane Olaizola) Ikusi haundiago | Argazki originala\nZer dela eta hasi zinen Getariako portuan lanean?\nAurretik, taberna bat izan nuen Zarautzen, eta hura itxi nuenean, patroi izateko titulua atera nuen Pasaian. Banuen itsasoarekin halako haserre bat, eta aurre egin behar nion horri. Egun batzuez Hondarribiko portuan lan egin ostean, Getarian hasi nintzen.\nZein dira zure egitekoak han?\nBatetik, harrera egiten diet trantsituan dabiltzan bidaiariei. Bezeroei laguntzen diet itsasontziak lotzen, eta bulegoko tramiteak egiten dizkiet. Horrez gain, mantenu lanak ere egiten ditut.\nZer egitea gustatzen zaizu gehien?\nGarabiarekin oso ondo moldatzen naiz. Itsasontzi bakoitzaren azpialdea desberdina da, eta beraz, bakoitzak bere lanketa behar du. Gainera, ontzia matxuratuta badago edo garbitu egin behar bada, lurrera atera behar da, baina oso konplexua da ondo egitea, itsasontziaren kroskoak ezin baitu lurra ukitu.\nNolako bezeroak dira Getariako portura joaten direnak?\nGetariako portuan bertako 300 bat itsasontzi daude, eta trantsituan ibiltzen direnentzako beste eremu bat dago. Bezero horiek, batez ere, frantsesak izaten dira. Denetik dago, baina nabigatzaile autentikoak oso bohemioak izan ohi dira. Ordu asko igarotzen dituzte itsasoan bakarrik, eta asko pozten ditu harrera on batek. Lehorrekoak garenontzat ezezaguna da itsasoak inguratzen duena, baina jende asko mugitzen duen mundua da.\nTradizioz, gizonekin lotuta egon dira itsasoko lanak.\nHasieran, emakume bat portuko lanak egiten ikusten zutenean asko harritzen ziren. Batek baino gehiagok esaten zuen: "Neskek egin behar al dute orain lan hori?". Guk ere berdin-berdin egin dezakegu, ordea.\nHorrenbeste itsasontziren artean, bateren batean joateko tentaziorik ez?\nBelaontzian ozeanoa zeharkatzea nahiko nuke. Alisio haizeak aprobetxatu, eta eskarmentua duen kapitain batekin marinel moduan joango nintzateke. 22 bat egun behar dira ozeanoa zeharkatzeko, eta esperientzia hori bizi nahiko nuke, barruko arantza kentzeko bada ere.


Irekia Eusko Jaurlaritza - Gobierno Vasco :: EuskoTrenek eta EuskoTranek gutxieneko zerbitzuen 152 zirkulazio eskaini dituzte (%100). Horrez gain, beste 90 gehiago eskaini dituzte 6:30ak 10:30ak bitartean\nEuskoTrenek eta EuskoTranek gutxieneko zerbitzuen 152 zirkulazio eskaini dituzte (%100). Horrez gain, beste 90 gehiago eskaini dituzte 6:30ak 10:30ak bitartean\n6:30ak eta 10:30ak bitartean gaur ostegunerako Batzorde Iraunkorrak deitutako 8 orduko grebaren lehen aldirako ohiko zerbitzuaren %49 eskaini da.\nGoizeko greba iraun duen 4 ordutan zehar zerbitzuan egon diren EuskoTreneko eta EuskoTraneko agenteen %58ek ez dute grebarik egin.\nBezeroek grebaren bigarren aldirako, 17:30ak eta 21:30ak bitartean, egongo diren gutxieneko zerbitzuen ordutegiak , www.euskotren.es web-orrialdean, geltokietan, geralekuetan, tranbiaren geralekuetan eta autobus barnealdeetan ikus ditzakete.\nEuskoTrenek eta EuskoTranek gaur goizean gutxieneko zerbitzuen 152 zirkulazio eskaini ditu (aurreikusita zeuden %100). Horrez gain, beste 90 gehiago eskaini dituzte 6:30ak eta 10:30ak bitartean. Hori izan baita gaur ostegunerako Batzorde Iraunkorrak deitutako 8 orduko grebaren lehen aldia. Beraz guztira ohiko zerbitzuaren %49 a eskaini da.\nGoizeko greba iraun duen 4 ordutan zehar egon diren EuskoTreneko eta EuskoTraneko agenteen %58ek ez dute grebarik egin.\nGrebaren jarraipena operazioetako arloetan erabat desberdina izan da. Horrela, EuskoTreneko autobusen zerbitzuetan egon den jarraipen txikienak Zamudio eta Teknologia Elkartearen eta Usansolo eta izen bereko Ospitalearen arteko autobus zerbitzuetan ohiko zerbitzuaren %88 eskaintzea ekarri du. Eibarko hiri barruko autobusen zerbitzuan (Udalbus) ohiko zerbitzuaren %77 eskaini da. Gipuzkoan Lurraldebus sisteman sartuta dauden autobus zerbitzuetan %67 eskaini da eta Bizkaian Bizkaibus sisteman sartuta dauden autobusen zerbitzuetan %50 eskaini da.\nTrenbidean eta Tranbian egoera ez da desberdina izan. Horrela, trenbide arloan ohiko zerbitzuaren %40 eskaini da, Larreinietako Funikularrean %33 eta tranbian %31. Hau da, tranbian soil-soilik gutxieneko zerbitzuak ibili dira.\nEuskoTrenek gogorarazten du gaurko bigarren aldia 17:30etatik 21:30era izango dela eta EuskoTreneko eta EuskoTraneko ondorengo zerbitzuei eragingo die:\n• Lasarte Oria – Hendaia tren zerbitzua.\n• Bilbao – Donostia lineako tren zerbitzuak.\n• Ermua eta Eibar arteko “Tranbia” zerbitzua.\n• Bilbao – Lezama Tren zerbitzua.\n• Bilbao – Bermeo Tren zerbitzua.\n• Trapagarango Larreinetako Funikularra (Bizkaia).\n• Bizkaibuseko sistema barruan dauden EuskoTreneko autobusak, Bizkaiko Foru Aldundiaren menpekoak. Eskuinaldean eta Ezkerraldean eta Leioako Euskal Herriko Unibertsitateko Kanpusaren artean eskaintzen diren zerbitzuak.\n• Lurraldebus sistemaren barruan dauden EuskoTreneko autobusak, Gipuzkoako Foru Aldundiaren menpekoak. Urolako, Kostaldeko eta Deba Barreneko eskualdetan eskaintzen diren zerbitzuak.\n• Eibarko Udalerako eskaintzen diren udal autobusen zerbitzua (“Udalbus”).\n• Garraio loturak (trena+autobusa konbinatuak) Usansoloko (Galdakao) geltokiaren eta izen bera duen Ospitalearen artean eta Zamudioko geltokia eta herri horretan bertan dauden Teknologia Elkartearen artean.\nEusko Jaurlaritzak aipatutako orduetarako ezarritako gutxieneko zerbitzuak ohiko lanegunetan eskaintzen diren %30ari dagokion zerbitzu eta maiztasun kopuruaren mantenuan datza, betiere arreta berezia jarrita lanera sartzeko eta lanetik irteteko ordutegiei. Egunaren gainerako orduetan lanegunetako ohiko zerbitzua ibiliko da.\nEuskoTreneko eta EuskoTraneko zerbitzuen bezeroek gaurko grebarako Eusko Jaurlaritzak ezarritako gutxieneko zerbitzuen ordutegiak ikus ditzakete geltokietan, geralekuetan, tranbiaren geralekuetan eta autobus barnealdean. Horiez gain www.euskotren.es web-orrialdean ere ikusi ahal izango dira.\nOtsailaren 9rako deituta dagoen zortzi orduko greba dela eta, EuskoTreneko eta EuskoTraneko Tranbien, Trenen eta Autobusen gutxieneko zerbitzuak %30ekoak izango dira


Ekipamendu osagarrien fabrika - Kalitate handiko ekipamendu osagarrien fabrikatzaileak, hornitzaileak\nBirakaria metatzeko mahaia\nPilatutako mahai birakarian jarri beharreko pakete txiki guztiak, langileak inguratu ahal izango lirateke boxeo gehiago egiteko, ontziratzeko paketeak egiteko.\nIrteerako garraiatzailea akabera-ontziratutako poltsak banatzeko poltsa bertikalaren makinaren behealdetik beste lantokira irteteko da.\nPisuari Laguntzeko Plataforma\nPlataforma trinkoa, egonkorra eta segurua da, baranda eta eskailera dituena. Batez ere pisatzeko balantzari eusteko erabiltzen da,\nZ motako ontzi-igogailua\nFuntzioa da materialak lurretik instalazio altuetara igotzea.\nTorlojuzko igogailu mugikor librea da, kargatzeko ontzi integrala duena. Kargatzeko ontziaren barruko paleta birakariak biltegiaren edukia askatzen du eta jarioa torloju igogailu sekzionalean sartzen laguntzen du.\nMetal detektagailua aluminiozko paperezko paketeetarako\nEgokiena aluminiozko paperezko paketeetan altzairu burdina eta herdoilgaitza hautemateko, hala nola, txokolatea, patata patata frijituak, esne hautsaren saltxitxa, ozpinetako produktuak eta abar.\nMetal Detektagailuak erabilgarria dira produktu bukatuen paketeetan burdinazkoak eta ez-burdinazkoak diren objektuak detektatzeko, oso erabiliak dira elikagaietan, jostailuetan, sendagaietan, ehungintzan eta beste industria batzuetan.\nCheckweighers-ek hainbat pakete mota maneiatu ditzake, besteak beste, poltsak, erretiluak eta kaxak eta ekoizpen ingurune gehienetarako egokiak dira. Diseinu modular berritzaileak kontrol-pisua erraz garbitzen du geldialdiak murriztuz.


Lakaxita • ZUZEU\nZe kuriosoa. Ze enpeinua jartzen duten PSOE eta EAJ-ko udaletxeek beren proiektuak, beren hirigintza egitasmoak beti, beti, beti, gaztetxe baten gainean jartzeko. Kukutza botatzeko zer nolako presak, orain hutsune ikaragarri handi bat izateko Errekalden, besterik ez.\nIrungo Lakaxita bota nahi du bertako udalbatzarraren gehiengoak, P(SO)E-P(N)V gidaritzapean. 62.000 biztanle dauzkan hiri bateko gazteek daukaten gune autogestionatua da, pertsona eta eragile ugariren zerbitzura, borroka eta sorkuntza ezberdinen bozgoragailu. Nire kasuan, adibidez, ez balitz Lakaxitarengatik ez nuen sekula Kasernarat taldea entzungo, ez eta Eneritz Furyaken ahots berezia; edota bertso-sex gau bat. Hori ni Irungoa izan gabe, pentsa zenbait gauza konta ditzakeen bertako batek.\nLakaxita mugan dago, Irunen mundua beste modu batean begiratzen dutenentzat mugarria da, eta mugak jarri nahi dizkiote bere helmugara iritsi ez dadin.\nEsan nahiko nuke udalaren erabakia zentzugabea eta ez dakit nik zer gehiago dela, baina ez zait horrela iruditzen. Badakite zertan ari diren. Lakaxitako gune autogestionatuan auzitan jartzen dira estatua, eliza, patriarkatua eta kapitala (besteak beste); hots, Irungo udaletxea.\nEz dut pentsatu nahi unea iritsiko denik, baina hondeamakinak iritsiz gero, badakigu nola erantzun: pin pan, tori Lakaxitak! Pluralean, bertan dagoen indarra eta energia norabait kanalizatuko delako, alferrik ari dira.\nZertarako Lakaxita bota, eta lorategi bat jartzeko. Oso paradoxikoa iruditzen zait udaberria lorategiekin gelditzen saiatzea; burutik jota daude erromatar hauek.\ngaztetxea, Irun, Lakaxita, ordoki, zuhaitz\nZer duzu buruan “Lakaxita”-ri buruz\nXaun 2016-03-21 18:29\nTtikia sortzailea eta eraldatzailea denean ultzera-sortzaile haundia izan ohi da desarrollismoa eta sasimodernismoa bultzatzen duten agintarientzat. Halaxe gertatzen da Irunen ere. 1983tik PSOE buru duen Irungo Udalak 2000ko hamarkada inguruan diseinatu eta oposizioko alderdi gehienek (ezker abertzalea eta, oker ez banago, IU izan ezik) onartutako plan zabal batean aurreikusia zegoen 2005etik Lakaxita gaztetxea den eraikinaren eremu ttikian eta horren inguruko eremu zabalagoetan 800 etxebizitza eraikitzea (Irunen ehunka etxebizitza huts dauden bitartean).\nDuela gutxi hainbat aldaketa onartu dituzte oraindik gauzatzen hasia ez dagoen plan horretan, baina hori baino lehenago egitasmoa beste egitasmo zabalago batekin lotu zuen Udalak, hain zuzen ere AHTren etorrerarekin eta honetarako berariaz egokitu nahi zuen tren geltoki intermodal-arekin eta honi atxikitako dendagune chic-arekin. Gaztetxearen eraikina (garai batean trengizonen kooperatiba izandakoa eta urtetan hutsik egon zena) bota nahi zuen, eta Gaztetxetik beherago, 50 bat metrora, pasatzen den norantza bakarreko kalea lau errei lituzkeen errepide zabal bihurtu; era berean, ondoko etxe zahar batzuk bota eta ikastetxe bat lekuz aldatzeko asmoa zuen… zertarako eta handik 200 bat metrora berreraikitzeko! Hori zen hasierako plana. Orain etxe zahar horiek eta eskola bere horretan utziko dituzte, ez, ordea, Lakaxita etxe zahar eraberritua.\nIrun deformatu eta izugarri itsustu duen desarrollismoak oraindik irentsi gabe daukan eremu berde gutxietako bat (bi baserri abandonaturen eta hauen zelaien ondoan enpresa zahar batzuek kutsatutako lurrak eta plastiko zatarrez apaindutako baratze ttikiak dituena) operazio urbanistiko baten bidez berreskuratu nahian dabil Udala, tokiko toponimiari eta historiari ere muzin eta trufa eginez eta ia-ia aberrazioa den eta deus adierazten ez duen izen konposatu bat asmatuz: San Miguel-Anaka (berez, San Migel auzunea, jatorriz Urantzu, Anaka auzo zabalaren baitan dago). 2000ko hamarkada erdialdetik Lakaxita gaztetxea barne hartzen duen eremu horrek eta inguru hurbilak (500 metroko erradioan) orain dela hamarkada gutxi arte 20 bat baserri zituzten, baita larre eta baratze franko ere, eta lur horien erditik Zubimusu izeneko erreka igarotzen zen, garbi eta agerian (1980ko hamarkada hasieran ura hodietan sartu eta porlanez estali zuten errekabidea).\n1960ko hamarkadako immigrazio masiboarentzat eraikitako etxebizitza blokeek, batetik, eta 1980ko hamarkadaz geroztik eraikuntzan izandako beste boom edo gorakadak, bestetik, arrunt itxuraldatu zuten Urantzu eremu zaharra ere, behiala herriaren izenean present zegoena (Irun-Urantzu).\nDinamika desarrollista eta espekulatibo horri guziari aurre eginez, ordea, oasi kreatibo eta eraldatzailea izan da azken urtetan Lakaxita gaztetxea, gazteontzako bideratutako aktibitateetan ez ezik, heldu eta zaharrentzako ere. Auzotar askoren -bertako nahiz etorkin- harrera ona eta parte-hartzea lortu dute Lakaxitako gazteek bakarka zein auzoko elkarteekin eta norbanakoekin antolatutako ekimenek, eta horrek areago errotu du gaztetxea Urantzu eremuan. Baina langile auzune horretantxe jaioa izaki ere, bestelako filosofia eta helburuak ditu Irungo alkate txit gorenak, bere alderdiaren sigla mamigabetuei (socialista y obrero) kontra eginez -alderdiak duela hamarkada asko egindakoaren ildotik-, eta berarekin gustura bat egiten dute etekin ekonomikoa etekin sozialaren eta kulturalaren gainetik jartzen duten alderdi aliatuek.\nLakaxitak (etxetxoa, inoiz ez zait gustatu gaztetxeari izena emateko aukeratu zuten izena, berez eraikinarena ez zen erdal izen bat k eta x grafiaz jantzi arren, baina tira, hori gutxienekoa da, mamia baita garrantzitsuena) metro koadro gutxi okupatzen ditu fisikoki, baina arrunt zabala da gure bihotzetan, baita gizarte hau hobetzeko oraingo eta etorkizuneko egitasmo eraldatzaileetan ere.


A Day Without Rain - Wikipedia, entziklopedia askea.\ndisko konpaktu eta musika-streaming\nNew Age musika eta Zelta musika\nWild Child (en)\nOnly Time (en)\n12 musika pista\nEnya's albums in chronological order (en)\nNicky Ryan (en)\n[[Kategoria:Nicky Ryan (en) ekoitzitako musika]]\nGrammy Award for Best New Age Album (en)\nA Day Without Rain (euskaraz: «Euririk gabeko eguna») Enya irlandar abeslariaren laugarren albuma eta, ziur aski, ezagunena da. 2000. urtean plazaratuta, hari esker 2002an Grammy Sari bat lortu zuen, New Age musikaren album onenarena, alegia. Artistaren lan salduena izan da.\nLanaren gaia artistaren lau urtaroen inguruko ikuspegia da. Diskoak arrakasta handia izan zuen, nahiz eta bere iraupena handiegia ez izan: 37:30. Diskoaren abesti ospetsuena "Only Time" da zalantzarik gabe. Ospe hori neurri handi batean 2001eko irailaren 11ko atentatuen ondoren albistegietan eta erreportaietan asko erabili izan baitzen. Albumak beste kritikak izan zituen ere Kanadako, Mexikoko eta Japoniako bertsioetan abesti gehiago bildu zirelako.\nNicky Ryanek ekoizpena eraman zuen eta letrak Roma Ryan egilearenak dira, "Deora Ar Mo Chroí" izan ezik. Abesti guztien musika Enyarena berarena da. Aurreko diskoetatik aldenduta, Enyak korden atal bat sartu zuen diskoan. Lanak Urrezko eta Platinozko disko ugari jaso zituen mundu osoan.\n«A Day Without Rain» - 2:38\n«Wild Child» - 3:47\n«Only Time» - 3:38\n«Tempus Vernum» - 2:24\n«Deora Ar Mo Chroi» - 2:48\n«Flora's Secret» - 4:07\n«Fallen Embers» - 2:31\n«Silver Inches» - 1:37\n«Pilgrim» - 3:12\n«One By One» - 3:56\n«The First of Autumn» - 3:10\n«Lazy Days» - 3:42\n«Isobella» - 4:29\n↑ Bakarrik Kanada, Mexiko eta Japoniako bertsioetan.\n↑ Bakarrik Japoniako bertsioan.\n2000ko musika diskoak\nNew Age musika\nIngelesezko musika albumak\nOrriaren azken aldaketa: 22 ekaina 2021, 13:46.


Jour de Fête antzerki taldeak erakustaldi bat sortu nahi luke Senperen - Xareta - Erran.eus\nJour de Fête antzerki taldeak erakustaldi bat sortu nahi luke Senperen\nPierre Bastres 2020-06-19 07:00\nJour de Fête taldekoak Senperen egin duten egonaldian.\nAstebete iragan dute Larraldean, gerorako egitasmoaren ontzeko eta hazil hondarrerako erakustaldia egin nahi dute\nBaionako antzerki elkartea da Jour de Fête (Besta Eguna), bainan usaia dute bertze lekutan elkarretaratzea, xede berriak sortzen hasteko. Honetakoan Senpereko Larraldea hautatu dute, Andoni Iturrioz etxeko jaunarekin harremanetan zirela aitzinetik ere.\nAlaia Berhonde (Baiona, 1984) elkarteko sortzaileetako bat da, antzerki mundurat jina ibilbide itzulikatsu baten ondotik. «Tolosan zinemarako teknikaria bilakatzeko ikasketak burutu ondotik, Bartzelonarat bizitzerat izan naiz. Gero Tolosarat itzuli naiz, soziologia eta antropologia ikasketeri lotzeko. Azkenean Eskual Herriratu naiz, eta zango bat eman dut bertako kultur munduan, ekoizpenean bereziki. Lanbide hau maite dut handiki: ez da bakarrik logistikaz eta dirulaguntzez arduratzea, baizik eta egiazko harremanen eraikitzea eta iraunaraztea bertze elkarte eta erakundeekin» zehaztu du Baionako neskak. «Beraz, garai hartan, aspaldiko Baionako lagunak janeko aritzen ziren artista gisan. Suharki elgar akuilatzen genuen maiz, antzerki tropa behar genuela sortu, eta honetarik bizi. Azkenean menturatu gara eta erdietsi dugu, Jour de Fête sortuz, 2015 hain zuzen. Eta engoitik, ez gara gelditu. Lau sortzailetarik hiru gara jarraitzen dugunak: Ludo Estebeteguy, Charlotte Maingè-rekin eta hirurok». Horrek ez du trabatzen bertze erakunde edo erakustaldietan parte hartzea, «zeren eta batzuetan bertze artistekin aritzen gara, gure elkartetik kanpo, edo alderantziz bertze artistak gurekin aritzen dira Jour de Fêtekin».\nIngurumenari egokituz, kanpoko antzerkia lehenetsiz\nGainerateko berezitasuna daukate hirurek: kanpoko antzerkia lehenesten dute, izan dadin gune zabal-zabaletan edo hirietan. Berhonden erranetan «antzerkia herrikoia izan dadin lan egiten dugu. Jendeari hurbiltzen gatzaizkio. Adibidez, gure lehenbiziko erakustaldia alegiazko Baiona hiriaren bisita bat zen, jende ainitzek ez zekiten alegiazkoa zela. Honenbertzez, kanpoaldea izigarri garrantzitsua zaigu, galdera batez hasten gara erakustaldi baten sortzen: zer nolako tokitan iragan daiteke? Eta ingurumenari egokitzen gaitzaikio».\nHazil hondarrerako egin nahi dute\nPreseski, horretarako Senperen bildu dira hirurak, Sebastien Desgrand Uztaritzeko musikariarekin batera, musika sartzen dutela erakustaldi gehienetan.\n«Gaia karriketako jendeak izanen da, eta adin guzietako behatzaileentzat. Hortaz gainerat, ez da deusik finkatua denik, asmatzekoa dute. Gaiari lotutako komiki eta liburu zonbait irakurrita hasten zaie sortzeko bidea: jantzi, gauzaki ainitz ekarri ditugu hunat, Larralderat. Entseguak eginez lan egiten dugu, eta hola agertzen da erakustaldiaren bizkar hezurra, urratsez urrats, aitzin-gibelka ganez. Hala nola, jantziak entseatsen ditugu usaiaz kanpoko tokietan, mendian... eta sortzen diren emozio edo irudipenen arabera hautatzen dugu jantzi mota edo tokia. Berdin soinuarekin: toki batean, izan dadin eremu zabalean edo hertsian, behatzen dugu nola ateratzen diren ahotsak eta musika».\nHazil hondarrerako erakustaldia nahi lukete burutu.


‘Turista klasea’ nobela berria aurkeztu du Kattalin Minerrek | Cultura | Naiz\n27 NOV. 2020 - 12:33h\n‘Turista klasea’ nobela berria aurkeztu du Kattalin Minerrek\nParisera joan etorria jasotzen du Kattalin Minerren nobela berriak. Ez da edozein bidaia, ordea, preso duen lagun bati egingo dion azken bisita baizik, eta tarte horretan ohartuko da protagonista beste zapalkuntzez. Digresioetatik ere bidaia bada ‘Turista klasea’ (Susa).\nKattalin Miner idazleak bere bigarren eleberria argitaratu du. (Gorka RUBIO I FOKU)\nPertsonaia nagusiak 1.600 kilometro egiten ditu 20 ordutan. Trena hartu du, Parisera doa, Fresneseko kartzelara preso duen laguna bisitatzera. Agian azken bisita izango da, epaiketa iristear delako. Bidaia bat, joan etorria baino askoz gehiago jaso du bere bigarren nobelan Kattalin Minerrek, ‘Turista klasea’ norberaren digresioei, kontraesanei eta barne borrokei ispilu bat ere badelako.\nOstiral honetan aurkeztu duen lana konfinamenduaren alaba da, etxean erabat itxita eta isolatuta ginenekoa. Harrituta gelditu zen egilea bera idazketa jarioarekin. «Ez nintzen inondik inora liburu bat idatziko zuela uste zuenetakoa, baina bat-batean artefaktu bat nuen eskuartean», onartu du. Orduan deitu zuen Susa argitaletxera. Hain natural idatzi zuen, sortu zitzaiola zalantza bat: «Zergatik atera zait hain erraz? Konturatu nintzen bertan dauden eszena, pasarte eta bizipen asko nire baitan artxibatuta zeudela, barruan nituela, eta horri guztiari egitura eman nion momentuan, alegia, bidaia egitura hori, oso erraz enkajatu zuela denak. Liburu bat ez da idazten soilik ordenagailu aurrean jartzen garenean, eta hor nik neuk oso argi ikusi nuen», zehaztu du idazketa prozesuaz.\nBidaia bat da, bai, baina ez «edozein bidaia», esan du. Euskal Herrian jende askorentzat ezagunak diren bidaiak, «dispertsio politikagatik egin beharrekoa dena, ez plazeragatik egiten dena». Minerrek berak ondo ezagutzen du Fresneserako bidea.\nNobelak aurrera egin ahala gero eta gehiago ezagutuko dugu pertsonaia, preso duen lagunarekin duen harremana, zer pentsatzen duen, zer ez duen pentsatu nahi, bere kontraesanak… berak ez du ‘talego’ esaten, ez du politikaz hitzegiten lagunarekin, ez daki sumarioa nola dagoen, politikoki hurbil edo nahiko hurbil dauden arren. Beste leku batetik eraiki dute haien harremana, eta hain zuzen zer pentsatua ematen dio horrek. Bidaia horretan gauza asko pentsatuko ditu, tartean egindako aurreneko bisita gogoratuko du, eta horrekin batera Parisen bizi diren lagun txiletarrak.\nHaien etxean egingo du lo Parisera ailegatzen denean, ‘ahizpa’ deitzen diote elkarri, ardoa eta beste ilegalitate batzuk partekatuko dituzte, baina ez die onartuko muga gurutzatu eta trena hartzen duenean sentitzen duen beldurra Charlie Ebdoren kontrako atentatutik.\nAzken bisita izan daitekeela-eta, epaia iristear delako… «Momentu hori klabea da: askotan zapalkuntza bat bizi dugunean lehen pertsonan zaila egiten zaigu inguruko zapalkuntzak ikustea, haiei lekua ematea eta are zailagoa inguruko zapalkuntzetatik mundua ikusten saiatzea. Askotan oso ikuspuntu paternalistekin begiratzen diegu ingurukoei, eta are zailagoa egiten zaigu bertatik begiratu eta hortik ze mundu ikusten den imajinatzea», adierazi du Minerrek nobelan gakoa den elementuaz.\nAzken bidaia horretan egiten dituen digresioetan konturatuko da urteetan zapalkuntza bati baino ez diola erreparatu, baina inguruan gurutzatu zaizkiola beste kontraesan, beste borroka eta errepresio batzuk. «Eta orain da unea bide hori amaitzen dela besteei begira jartzeko».\nBere lagun txiletarrekin ere izango du tira-bira galdetzera ausartzen zaienean zer dela-eta bizi diren hain hiri arrazistan, klasistan. «Nor eta nola bizi erabaki dezakeen batek baino ez luke hori galdetuko», erantzuten dio Agustina lagunak. «Kattalin bezala jarri nahi nion begirada irekitze bat, poliedro moduko bat edo proposatu nahi nuen, ariketa deseroso bat, kontraesanetan murgiltze bat, izendatzea zaila dena izendatzen jarri nahi nuen protagonista. Liburuak ez dizu azalduko nor den zapalduetan zapalduena, ez, ez dago nagusikeria moralik izateko asmorik ez saiakerarik. Irakurlearentzat entretenigarria ez ezik, norberak bizi dituen borroken, ardatzen, kontraesanen, zeharlerroen begiratzea da. Eta bakoitzak ikus dezala zein gauzek mugitu dituen», amaitu du.


ALBOAN::Heziketa baliabideak::Teknologia eta emakumeen aurkako indarkeria Kongon\nBatxilergoko ikasleek prestatu dute erakusketa bat ALBOANen erakusketa erabiliz.\nEkintzarako zenbait proposamen garatu dute:\nMugikorren bilketa : ekintza hau telefono mugikorra erabiltzen duten pertsonei zuzenduta dago, eta, erabiltzen ez diren mugikorrak jasota, helburu hauek bete nahi ditu: ekintza humanitarioak, mugikorrak birziklatuz lortutako diruarekin, garapen-arloko proiektu humanitarioak egitea Kongoko Errepublika Demokratikoaren ekialdean; ingurumenaren zaintza, erabiltzen ez diren mugikorrak bilduta eta kutsatzen ez duen modu batean erabiliz (berrerabili eta birziklatu) eta kontsumo arduratsua, mugikorren bizitza erabilgarria luzatuta, eta, beraz, mugikorrak fabrikatzeak duen ingurumen-inpaktua arrazionalizatuta.\nBokata solidarioa: Bildutako dirua Synergie des Femmes pour les Victimes des Violences Sexuelles elkarteari emateko. 35 elkarte osatutako plataforma honek indakeria jasaten duten emakueen alde egiten du lan.


silveira Archives - Bertsolari\nPosts Tagged "silveira"\nSilver bueltan da\nSilver bueltan da – Testua: Alazne Untxalo Argazkiak: Xenpelar Dokumentazio Zentroa eta Bertsolari aldizkaria “Erran ezin den horri guztiari; gorrotatu arren, maitatu beharreko horri guztiari; gezurra borobila diren egia faltsu horiei… bertsoak jartzeko tenorea iritsi zaie nire partetik” Sarrera Xabier Silveira Etxeberria, (Lesaka, 1976), bertsolaria. Aita portugaldarra eta ama lesakarra. Taberna bateko semea,\nXabier Silveira plazetara itzuli da\nXabier Silveira plazetara itzuli da – EITBko “Gure kasa” programan. Silveira: ‘Bertsotan ari naizenean probokatzailea naiz; hori da bertsolarien funtzioa’ 2020/03/17 Xabier Silveira bertsolariarekin izan da Joseba Beloki Erratzun, Nafarroan. 2014ak plazak utzi zituen plazetan aritzeko bizimoduaz saturatuta zegoelako, baina itzuli egin da, pilatutako guztia askatzeko ordua baita, bere hitzetan. Xabier Silveira plazetara\nDarwin VS Txomin – Kontatu zidatenean ezin nuen sinetsi! Txomin Garmendiak, Diario Vascon idazten zituen zutabe haietako batean, Charles Darwin berberaren teoria zalantzan jartzen zuen; espezieen eboluzioaren teoria, bai, Txomin Garmendiak, zalantzan. Diario Vasco-n. Baina mesedez Txomin Garmendia, ze premia… Bertsolari izateari utzi nahi izan nion une batez, Punsseten argazki autografiatuari begiratu nion unean, seguraski


Soka-dantzaren loraldiaz — dantzan.eus\nHemen zaude: Hasiera › Komunitatea › Oier Araolaza › Soka-dantzaren loraldiaz\nkaixo Oier, Tolosako dantzari bat naiz, Tolosan Ekainaren 24ean bordondantzan dantzatzen det eta hemen aurreskua deitzen diogu soka-dantzari. Gainera ez da bordondantzaren ondoren, arratsaldean udal korporazioarekin batera joaten gara dantzariak herrian zehar, eta hainbat lekutan bordondantza dantzatzen dugu. Triangulo plazan izaten da nagusia eta azkena eta ondoren zumardi handira joaten gara , bertan aurreskua dantzatzera. Zumardira udaletxekoekin batera joaten gara eta aurreskua amaitzerakoan udaletxeraino buelta, beraz, nik aurreskua bordondantzaren barruan dagoela kontsideratzen det. Bordondantza nahiz eta arratsaldean egiten den dantza izan, guk egun guztiari deitzen diogu. Arraroa egin zait ondoren soka-dantza dela irakurtzerkoan. Badaezpada Fernandori galdetu baino nik horrela ustedet dela eta niretzat horrelakoa da eguna. ARITZ\nKaixo Aritz, eskerrikasko erantzunagatik!\nBai, jasota dut Tolosan aurreskua esaten diozuela, kontua da hor goiko zerrendan ez naizela oso zorrotza izan izendapenekin, eta bide batez ongi etortzen ari zait hori, feedbacka jasotzen ari bainaiz. :-)\nBestalde, egia da San Joan egunean aurreskua bordon-dantzarien lanaren osagai bat gehiago dela, san Joan dantza, bordon-dantza, eta aurreskua. Dantzariek egun guztiari bordon-dantza deitzea gauza bat da, baina zuk ere bereizten dituzu bordon-dantza (osotasuna, jai osoa) eta bordon-dantza dantza zehatza. Zure hitzak hartu, eta laburtuz gero, nik jarritako egiturarekin ez dago desberdintasun handirik:\n"...udal korporazioarekin batera joaten gara dantzariak herrian zehar, eta hainbat lekutan bordondantza dantzatzen dugu. Triangulo plazan izaten da nagusia eta azkena eta ondoren zumardi handira joaten gara , bertan aurreskua dantzatzera."\nEskerrikasko eta ondo segi!


Euskarazko Kazetaritzaren I. Kongresuak euskal komunikabideen ibilbidea eta erronkak aztertuko ditu Sustatu.eus - Teknologia albisteak\nMaria González - Euskarazko Kazetaritzaren I. Kongresua\n2004-10-04 : 11:10\nKongresua azaroaren 9tik 12ra izango da, Bilboko Euskalduna jauregian. Izena emateko epea urriaren 1ean zabaldu da. Bost dira I. Kogresu honen antolatzaile eta babesleak: EHU, EIE, UEU, Topagunea eta Berria kazeta.\nEuskarazko Kazetaritzaren I. Kongresua egiteko sasoia dela azaldu du EHUko irakasle Txema Ramirez de la Piscinak. Euskarazko kazetaritzak azken hogeita hamar urteetan izandako hazkundeak gogoeta merezi duelakoan daude antolatzaileak. Orain arte egindakoaz jabetu eta hemendik aurrera izango ditugun erronkei erantzun egokia emateko asmoz antolatu dugu Euskarazko Kazetaritzaren I. Kongresua, azaldu du Ramirez de la Piscinak. Hortaz, profesionalak, Administrazioa, irakasle eta ikasleak bilduko dituzte antolatzaileek.\nKongresuak lau helburu ditu. Lehenengo eta behin, euskarazko kazetaritzaren diagnostikoa egiteko beharra azpimarratu du EHUko irakasleak, horren ahuleziak eta indarguneak sektorez sektore zehaztuta. Bigarrenez, euskarazko kazetaritzaren etorkizunaz hausnartuko dute Kongresuan. Hirugarrenez, eta aurrekoetatik ondorioztatuta, euskarazko kazetaritzaren Liburu Zuriaren abiapuntua finkatzeko asmoa du Kongresu honek, beharrezko plangintza estrategikoa azalduz. Azkenik, eztabaida maila teorikoan jarriko du.\nKongresuak iraungo dituen lau egunetan, gai monografiko ezberdinak landuko dira. Azaroaren 9an, hasteko, Euskararen Komunikazio-Esparruaren inguruan eztabaidatuko da. Kanpoko ereduak kontuan izango dira, hala nola Europako ikus-entzunezko hedabideak eta hizkuntza gutxituen egunkariak. Errealitate horietara hurbiltzeko asmoz, Islandiako Sistema Komunikatiboaren berri emango du RUV-eko albistegietako buru Logi Bergmann Eiösson-ek. Ingelesez izango diren hiru hitzaldi hauetan, aldi bereko itzulpen zerbitzua egongo da.\nAzaroaren 10eko jarduerak XXI. mendeko Kazetaritza izenburua darama. Egun horretan, euskaraz jarduten duten komunikabideen etorkizuneko erronkak lehenengo eskutik ezagutzeko aukera egongo da: telebista, irratia, egunkari eta astekarietako buruak izango dira Kongresuan.\nAzaroaren 11n, Elkarlanaren beharra: sinergia bila izenburupean, euskal komunikabideek aurrera egiteko behar izan duten elkarlana aztertuko da. Administrazioaren eta gizarte ekimenaren ikuspegiak ez ezik, elkarlan horren fruituak ezagutzera emango dira, euskal irratien Arrosa proiektua kasu.\nAzaroaren 12an, Aurrera begira, hizkuntzari berari eta teknologia berriei erreparatuko zaie. Kazetarien lan egoera aztertu eta Mikel Elortza kazetari eta editoreak idatzitako antzerki emanaldi batekin amaituko da Kongresua.\nEuskarazko Kazetaritzaren I. Kongresu hau posible egin dute hainbat erakundek eta hedabidek. Eusko Jaurlaritzako Kultura Sailak, Hezkuntza Sailak, Bilboko Udalak eta Bilbao Bizkaia Kutxak (BBKk) babestu dute I. Kongresu hau. Laguntzaileak, ostera, honakoak dira: Aldaketa 16, Argia, Bizkaia Irratia, Bizkaiko Foru Aldundia, Euskadiko Kutxa, Euskalerria Irratia, Euskal Irratiak eta Zabalik.\nEuskarazko Kazetaritzaren 1. Kongresuan parte hartzeko izen-emate epea urriaren 1etik 29ra izango da. Izen-emate orria Kongresuko diptikoetan agertzen da eta www.ehu.es/kongresua web orrian ere eskura daiteke.\nBi matrikula mota daude. Ikasle eta langabetuek 50  ordainduko dituzte eta langileek, berriz, 100 . Bi kasuetan lau egunetako bazkariak barneratzen ditu matrikula prezioak. EHUko ikasleek, gainera, aukera askeko bi kreditu konbalidatzeko aukera izango dute.\nKongresuak euskarazko kazetaritzaren ahalik eta esparrurik gehien jorratu nahi du. Hortaz, egitarauan agertzen ez diren beste edozein gai plazaratzeko gonbitea egin du.\nKongresura bost-hamar minututan defenditzeko txostenak aurkez daitezke (gehienez, 20.000 karaktere), norberak aukeratutako gaiaren inguruan. Hauek matrikula doan izango dute. Gainera, urriaren 8a baino lehen aurkeztutako ekarpenak Kongresuko gainerako txostenekin argitaratuko dira, Batzorde Akademiko eta Antolatzailearen oniritzia jasotzen badute. Ondoren, Kongresuan, komunikazioak izeneko tartean gai hori azaldu ahal izango dute komunikaziogileek. Argibideak www.ehu.es/kongresua web orrian zehazten dira.\nHorma-posterrek Kongresuan parte-hartzeko beste bide bat osatzen dute. Interesdunek 1 x 0,70 metroko espazio fisikoa izango dute, euren posterra eskegitzeko. Edukia eta materiala posterra aurkeztu nahi duenaren esku geratuko dira. Interesdunek posterrik jartzeko asmoa urriaren 29a baino lehen adieraziko dute. Aukera horren gorabeherak ere web orrian zehazten dira.\n2004-10-06 : 13:37\nEuskaldunentzat eta informazioa "jatorrizko iturritik" edan nahi dugun/dutenentzat interesgarria izango delakoan nago. Herri txikia, hizkuntza gutxitua, komunikazioa tentsioz betea, ... lau katu eta (egunkari) "berri" bat baino ez!\nZorte on eta emaitza aberatsak izan ditzazuela!\n> Kongresua azaroaren 9tik 12ra izango da, Bilboko Euskalduna jauregian. ..... Aukera horren gorabeherak ere web orrian zehazten dira.


"Askapenaren auzia amaigabeko zerrenda errepresiboan atzematen den beste bat da" | Pais Vasco | KAZETA\nItxaso Cuevas, Haize Goñi, Amaia Elixerri eta Nahiara Saralegi\nUrriaren 19tik azaroaren 2a arte Askapenaren kontrako auzia iragaiten ari da Estatu espainiarreko Audientzia Nazionalean. Ipar Euskal Herriko lau brigadistek epaiketaren inguruko iritzia plazaratzeaz gain, 2012an Saharara egindako bidaiaren esperientzia kontatu dute.\n"Askapenaren auzia amaigabeko zerrenda errepresiboan atzematen den beste bat da"\nKazeta|30/10/2015|0 comentarios Actualizada:\nEuskal Herriko brigada bat Saharan. (Askapena)\nEstatu espaniarrak Euskal Herrian diharduten erakunde, elkarte, mugimendu, alderdi edota sindikatuei bere ekimenerako esparrua kriminalizatzea bilatzen du.\nBihar, guk hainbeste amesten dugun Euskal Herri bat nahi baldin badugu, internazionalismoa ere beharrezkoa izanen dugu.\nInternazionalismoa ez da egunerokotasunean lantzen den zerbait, eta Askapena internazionalismoaz ikasteko eta praktikan jartzeko gune garrantzitsu bat da.\nEstatu frantsesak eta espainiarrak Euskal Herria ukatu eta Euskal Herria bera sozialki eta nazionalki askatzeko mugimendua zapaldu dute eta gaur egun ere zapaltzen segitzen dute.\nAskapenak, errealitate desberdinak ikasteko aukera ematen du. Eta gure zilborretik haratago ere ikusteko aukera ematen du.\nAskapenako kide diren Walter Wendelin, Gabi Basañez, David Soto, Aritz Ganboa eta Unai Vázquez epaituak izaten ari dira urriaren 19tik azaroaren 2ra Estatu espainiarreko Audientzia Nazionalean. "ETArekin kolaboratzea" leporatu diete.\nIpar Euskal Herritik erakunde internazionalistarekin kolaboratu duten brigadista asko daude. 2012an, Itxaso Cuevas, Haize Goñi, Amaia Elixerri eta Nahiara Saralegi Saharara bidaiatu zuten. Epaiketaren zergatiak analizatzeaz gain, erakundeak betetzen duen funtzioaren garrantzia nabarmendu dute.\n1. Askapenaren brigadista ohi gisa, zer iruditzen zaizue aste hauetan iragaiten ari den auzia?\nAskapenaren kontrako auzia herri honen eskubide zibil eta politikoak urratzera datorren beste epaiketa bat da. Auzi honen bidez, Estatu espainiarrak antolatze eta ekimen politikoak onartzen ez dituela adierazi nahi du. Ondorioz, Euskal Herria independente, sozialista, internazionalista, antipatriarkalaren aldeko erakunde internazionalistarik ez duela onartuko azaldu nahi du. Estatu espainiarrak Euskal Herrian diharduten erakunde, elkarte, mugimendu, alderdi edota sindikatuei bere ekimenerako esparrua kriminalizatzea bilatzen du. Militanteei dagokionez aldiz, espetxe eta isun gogorren mehatxupean, beren konpromiso militantea eta bere eskubide zibil eta politikoak deuseztatzeko xedea du.\nEstatu frantsesak eta espainiarrak Euskal Herria ukatu eta Euskal Herria bera sozialki eta nazionalki askatzeko mugimendua zapaldu dute eta gaur egun ere zapaltzen segitzen dute. Zapalkuntza horrek hainbat aurpegi ditu, bortizkeria errepresibotik hasi eta eskubide zibil eta politikoen ukoraino. Hamaika dira espainiar Estatuak erasotu dituen elkarte edota hedabideak. Hauek guziei ETAren parte izatea edota laguntzea beti leporatua izan zaie. Nahiz eta kasu batzuetan batzuk errugabetuak atera diren, ehunka lagun torturatuak eta espetxeratuak izan dira, beren konpromiso politiko eta publiko hutsagatik. Askapenaren kontrako auzi hau amaigabeko zerrenda errepresiboan atzematen ahal dugun beste bat da.\n2. Zuen ustez zer da epaitzen ari dena?\nAskapenaren aurkako auzi hau Euskal Herria internazionalista eraiki nahi dutenen aurkako epaiketa da. Euskal Herriaren askapen eta eraikuntza sozial eta nazionalaren baitan internazionalismoan engaiatu eta antolatzen direnen aurkakoa. Arrazoiak horiek direla eta Askapena erakunde internazionalista legez kanpo ezarri nahi dute. Erakundea bere ilegalizatzeaz gain, bertan dihardutenak kriminalizatu nahi dituzte eta baita Askapenarekin harremana duen oro ere. Kasu honetan, Askapena eta Askapenako bost kideekin batera, Askapeña konpartsa, Elkar Truke eta Herriak Aske elkarteak legez kanporatzeko eskaerak daude ere.\n3. Zuen esperientzia kontutan hartuz, nola definituko zenukete Askapenak burutzen duen lana?\nAskapena 1987an sortu zen erakunde internazionalista da, Euskal Herriko erakunde internazionalista. Euskal Herria bere askatasun nazionalaren eta sozialaren alde borrokan ari den herri bat izanik, helburu berak dituzten eragile sozial, sindikal eta herri mugimenduak ditu bidelagun. Askapena herri mugimenduan errotua den erakundea izanik, bere lan politikoa gure herriaren askatasun nazionala eta soziala elikatzean datza. Hori dela eta, sistema kapitalista-inperialista eta heteropatriarkalaren kontrako borrokan, herri langileen eta herri zapalduen arteko joan-etorriko elkartasuna gauzatzea beharrezkotzat jotzen da.\nBihar, guk hainbeste amesten dugun Euskal Herri bat nahi baldin badugu, internazionalismoa ere beharrezkoa izanen dugu. Izan ere, gure borrokarekiko elkartasuna ereingo duen internazionalismoa bultzatu behar da. Horrek beste herri batzuen esperientzietatik ikasteko aukera emanen digu.\nMunduan zehar barrailatuak diren beste herrietako esperientziak entzutea eta haiek bultzatzen dituzten borroketaz jabetzea onuragarria da. Guk haietaz eta, haiek gutaz, denek dugu zerbait ikasteko. Askapenak, errealitate desberdinak ikasteko aukera ematen du. Eta gure zilborretik haratago ere ikusteko aukera ematen du. Gauzak, borroka desberdinak beste begirada batetik ikusteko aukera ematen du. Internazionalismoa ez da egunerokotasunean lantzen den zerbait eta Askapena internazionalismoaz ikasteko eta praktikan jartzeko gune garrantzitsu bat da.\nAskapenak askapen prozesu baten alde lanean eta borrokan diharduten herri desberdinen arteko zubi lanak egiteko aukera ematen du.\n4. Nolakoa izan zen zuek Saharan bizitako esperientzia?\nGuk Saharan bizitako esperientzia ez dugu inoiz ahaztuko. Esperientzia polita izan zen, eta egunerokotasunean ukaten ahal dituzun informazio eta errealitate askotaz jabetzeko aukera paregabea izan zen. Bertara joatea eta bertakoekin egotea, egun batzuetan beren egunerokotasunean murgildu ahal izanak, milaka hitzetan definitzen edota ikasten ahal dena baino gehiago da.\nGure kasuan, Saharako lurralde okupatuetara joan baino lehen, ez genekien gauza handirik herri horretaz, eta horri lotua, bertako errealitateaz. Nahiz eta gaur egun pixka bat gehiago aipatzen den, baina guti ere, maleruski ez zen prentsan maiz aipatzen den gai bat. Alta, bertakoek identitate azkar bat dute, historia gatazkatsu eta bortitz bat. Egunerokoan jasangaitza den errealitate bat.\nHori da Askapenak ekarri diguna. Beste herri bat hurbiletik ezagutzeko aukera. Beste jendarte bat, egunez egun, bere burua defenditzen saiatzen den beste herri bat. Lehenago esan dugun bezala, Askapenak herrien arteko trukaketak bultzatu nahi ditu. Gu bertara joan ginen, xumeki ikastera, haiekin batera ikastera. Egia da, bi aste baizik egon ginela. Ez da denbora asko baina asko ikasi genuen. Maleruski, Saharara joan diren guziek ez dute santza berdina izan eta kanporatuak izan dira.\nSaharauiek presio handia jasaten dute. Izan eskoletan, lanean edota kalean. Gau eta egun segituak dira. Ondorioz, bertara hurbiltzen diren beste herritarrak ere segituak dira. Gure kasuan, bi astez, gau eta egun segituak izan ginen. Eguneko 24 orduak gurekin genituen. Lo egiterako orduan ere zainduak ginen, hoteleko harrera gunean lo egiten zuten. Oso gogorra da bertan bizi dutena eta marokoarrek ez dute nahi bertan gertatzen dena lau haizetara hedatu dadin. Askapenak helburu hori du preseski. Behin Euskal Herrira itzulita, bertan ikusi eta ikasitakoa zabaltzea. Izan hitzaldi, iritzi artikuluekin edota beste modutako bitartekarien bidez. Bertan gertatzen dena kontatu nahi ez dutenez, marokoarrek beren eskuetan den guzia egiten dute brigadista moduan doazenen sarrera oztopatzeko.\nOso zaila da laburrean azaltzea bertan bizitakoa baita Askapenak guri ekarri diguna hitzez azaltzea ere. Baina esan dezakeguna da esperientzia oso polita izan dela eta jendea animatu nahi dugula brigadista gisa parte har dezan. Bada zer egin eta zer ikasi.


Produktibitatea hobetzeko lantegia: metodoak eta tresna digitalak :: ikasi :: Udako Euskal Unibertsitatea\nProduktibitatea hobetzeko lantegia: metodoak eta tresna digitalak\nIrakasleen formakuntza :: Lana\nHasiera-data: 2019(e)ko maiatzaren 20a\nAmaiera-data: 2019(e)ko ekainaren 10a\nMatrikula-epearen bukaera: 2019(e)ko maiatzaren 20a\nAurrez aurrekoa: maiatzaren 20an (17:30-19:30). UEUren egoitzan, Eibar. Markeskoa jauregia, Otaola hiribidea 1. mapa\nIkastaroak on-line izaera izango du, baina ikasgela birtualaren funtzionamendua eta edukiei buruzko oinarrizko kontzeptuak argitzeko aurrez aurreko saio bat egongo da lehenengo egunean.\nAurrez aurreko saioa laburra izango da (2 ordu). Ondoren, ikasgela birtualean edukiak hiru ataletan banatuko dira eta atal bakoitzerako ikasleek astebeteko epea izango dute (4 orduko dedikazioa): Beraz, guztira, ikastaroaren iraupena 14 ordukoa izango da eta lana hiru astetan banatuko da.\nHaurreskolak Partzuergoko hezitzaileak\n• Ikasleek ordenagailua, Internet konexioa eta posta elektronikoa izan beharko dute.\n• Zenbait praktika egiteko, gomendagarria da Gmail kontu bat izatea.\n• Ikasgela birtualera sarbiderako datuak UEUk emango ditu.\nhaurreskolen partzuergoa, hezitzaileak, lana, eraginkortasuna, produktibitatea, antolaketa, kudeaketa, metodo, tresna, UEU, ikastaroak, Eibar


San Marinok bere historiako lehen domina irabazi du Perilli jaurtitzailearen eskutik | Kirolak | Naiz\n2021 UZT. 29 - 10:10h\nAlessandra Perilli jaurtitzaileak brontzezko domina irabazi du tiro olinpikoa disziplinan eta hala, San Marinoren historiako lehenengo domina eskuratu du.\nTiro olinpikoaren podioa, ezkerretik eskuinera: Zaferes estatubatuarra, Taylor Brown britainiarra eta San Marinoko Perilli. (Tauseef MUSTAFA/AFP)\nSan Marino 34.000 biztanleko herrialdea da eta ostegun honetan Olinpiar Jokoetan hitz larriz agertu da. Alessandra Perilli jaurtitzaileak herrialdearen lehenengo domina eskuratu du tiro olinpikoa disziplinan. Brontzezko domina kolkoratu du kirolariak, finalean Zuzana Stefecekova eslovakiarraren eta Kayle Browning estatubatuarraren atzetik geratu ostean.\nBrontzezko domina horrek esanahai handia dauka. San Marino baita Olinpiar Jokoetan domina bat irabazten duen biztanle gutxien daukan herrialdea.\nEgunotan, beste herrialde txiki batek ere lortu du marka berria. Bermudasek, 63.000 bizntaleko herrialdeak, bere lehenengo urrezko domina olinpikoa lortu zuen. Triatloian izan zen, Flora Duffy aurkari guztiei gailendu baitzitzaien.\nDuffy, Munduko txapelduna izan zen 2016 eta 2017an, eta bere laugarren Olinpiar Jokoak izan dira Tokiokoak. Urrea irabaztea ez ezik, aurkari zuzenei atera zien aldea ere nabarmentzekoa izan zen. Bigarren sailkatu Taylor Brown britainiarrari minutu bat eta 14 segundoko abantaila atera zion eta hirugarrenari, Zaferes estatubatuarrari, ia minutu eta erdiko aldea.\nBalentria hau nahikoa izan zen Bermudaseko lehen ministroa David Burten aitortza jasotzeko. «Ez dago hitzik deskriba dezaketenik atleta handi honek egingiko ikaragarrizko esfortzua», adierazi zuen, besteak beste, Burtek.


Zazpigarren entzierroa San Fermin 2016: Uztailak 13 Nuñez del Cuvillo | Iruñeko Sanferminak | EITB\n2016ko sanferminetako zazpigarren entzierroa (2016/07/13)\nZazpigaren entzierroa, iruditan\nIruñea sanferminetako azken txanpan murgildu da azkenaurreko entzierroarekin. Nuñez del Cuvillo ganadutegiko zezenek zazpigarren entzierroa egin dute.\nGanadutegiak ez zuen Iruñeko entzierroetan parte hartzen 2011tik. Entzierro bizia eta zirraragarria eskaini dute zezenek.\nOsasun zerbitzuek baieztatu dutenez, zezenek korrikalari bat adarkatu dute Udaletxe plazan. Ilustrado zezen gorria eskuineko hesian zeuden korrikalarien aurka oldartu egin da. Korrikalari batzuk lurrera erori dira eta horietako bat zauritu du animaliak.\nAdarkatua 39 urteko estatubatuarra da. Zezenak ezker hankan zauritu du.\nGainera, gutxienez beste sei korrikalari osasun zentroetara eraman behar izan dituzte, guztiak kolpeak hartuta. Batek buruan kolpe hartu du, beste biri hankak zapaldu dizkiete eta beste bat sorbaldan zapaldu dute.\nEntzierroak bi minutu eta erdiko iraupena izan du. Aurreko egunetan baino korrikalari gutxiagok parte hartu dute, baliteke euriagatik izatea. Entzierroa hasi baino ordubete lehenago euria egin du.\nSei zezenek Santo Domingoko ukuiluetatik atera eta aurrea hartu dute. Ez da batere ohikoa; izan ere, joaldunak taldearen buruan izaten dira lehen tarte horretan.\nZezenen erritmo bizia zela eta korrikalariek gorriak ikusi dituzte adarren aurretik kentzeko. Hala, erorikoren bat izan da Santo Domingoko aldapan.\nTaldea luzatzen ari zela, buruan zegoen zezenak, Ilustrado-k, eskuinaldetik korrika ari zen gizon bat aurretik eraman du Udaletxe plazako sarreran. Ondoren hesiaren alboan zeuden korrikalarien aurka oldartu egin da eta horietako bat adarkatu du.\nNuñez del Cuvillo ganadutegiko zezenak Iruñeko kaleetan. Argazkia: EFE\nTaldea, oso luzaturik\nOndoren, zezen-taldea asko luzatu da eta Mercadereseko bihurgunean beste korrikalari bat estutasunean jarri dute. Zezen batzuek irrist egin dute.\nEstafetan lau zezen buruan jarri dira, bi joaldun atzean zituztela. Bi zezenek taldea itxi dute. Korrikalariek lasterraldi politak egiteko aukera izan dute.\nAbiadura txikiagoa, amaieran\nNahiz eta kaleko lehen tartean zezenak ziztu bizian joan, korrikalariek arnasa hartzeko aukera izan dute Estafetako amaieran; izan ere, abiadura txikiagoa hartu dute animaliek.\nTelefonicako bihurgunea hartu eta kallejoiko jaitsieran bi zezen irristatu dira eskuinaldean, baina aparteko arazorik sortu gabe altxatu dira.\nZezen beltz bat plazan sartzen aurrena izan da. Zezen-tokira sartzera zihoanean buelta hartu du, baina beste hiru zezen eta bi joaldun agertu dira atzetik eta berriz bideratu dute. Azken bi zezenak geroago heldu dira eta ez dute arazorik sortu.\nZezenak 18:30ean toreatuko dituzte Sebastian Castella, Miguel Angel Perera eta Roca Rey toreatzaileek.


Zoologi parkeko zuzendaria gizon handinahi eta gosea gertatu zen. Animaliak ezkalafoian igoteko kako bezala bakarrik serbitzen zioten. Baina ez zuen inolako arreta edota ardurarik jartzen bere erakundeak gazteriaren heziketan zegokion tokia bete zezan. Bere parkeko jirafa lepamotza zen, azkonarrak ez zeukan sikira habiarik, eta marmotak, halakoa zen\nbere egoera, noiz behinka soilik egiten zuten abistu, eta desgogoz egiten\nEskoletako haur taldeek zoologi parkea sarritan bisitatzen zutenez gero, areago ziren tamalgarri akats eta hutsune guztiorik. Zoologi parke probintziala baizik ez zen, non falta baitziren funtsesko hainbat animalia. Elefantea, hauen artean. Ordainetan —eza hori probisionalki berdintzearren— hiru mila untxi hazten ziren. Baina gure herriko desarroiloa aurreratuz zihoan neurrian, bata\nbestearen atzetik eta planifikatuki salbatuz zihoazen baita ere akats guztiak. Azkenez, elefanteari bere txanda ailegatu zitzaion. Festa nazionalaren eguna zela eta, zoologi parkeko zuzendariak txosten bat hartu zuen, non esaten baitzen elefantearen adjudikazioa faboregarriki aztertua izan zela. Parkeko enplegatuak, bere lanari zuzen atxikiak, asko poztu ziren. Horregatik handiagoa izan zen bere harriduxa zuzendariak Varsoviara memorandun bat bidali zuela jakin zutenean, adjudikazioari uko eginez eta elefantea askozaz ere merkeago eskuratzeko plan bat presentatuz.\n"Bai ni eta bai nire laguntzaileak —idazten zuen— ondo konturatzen gara nola elefantea meatzari poloniarren sorbaldetan jausten den karga pisu bat den. Kostoak urritzearren, aipatzen duzun elefantearen ordez guk geuk egindako beste bat hartzea proposatzen dut. Egin ahal dugu tamaina bereko gomazko elefante bat, puztu ondoren hesi baten atzean kokatzeko. Hori egin baino lehen kontu handiz pintatzen badugu, ez da benetako batengandik bereziko, ez eta azterketa zehatz batez ere. Pentsa dezagun zein motela den elefante bat: ez du saltorik ematen, ez du korri egiten, ez da lohian aztarrika ibiltzen. Ipin genezake txartel bat gure ale hori espezialki motela dala esanez. Eta era honetan aurreratutako dirua zuzen liteke spunik base bat eraikitzeko, edota eliza bereziren bat berjasotzeko. Hala ideia nola proiektu honen desarroiloa guztion borroka eta lanaren aldeko ene emari humiltzat jo izatea nahi nuke".\nMemorandun hau, antza, eskrupulurik gabeko enplegatu baten eskutan erori zen, lana ohikeriaz egiten zuen batenetan. Arazoen azken puntaraino joan gabe, gasto urritzeaz zabaldu ziren aginduei bakarrik egiten zien jaramon. Proiektua onartua izan zen. Beharrezko erantzuna hartzean, zoologi parkeko zuzendariak gomazko zorro erraldoi bat enkargatu zuen, zeina haizez puztu beharko zen. Bi goardiak zorroa bi puntetatik puzten hasteko agindua hartu zuten. Sekretoa gordeko zela segurtatzeko, gauez egin behar zen lana. Huriko biztanleak jakitun ziren benetako elefante baten etorrera hurbilaz, eta ikusi egin nahi zuten.\nZuzendariak ere presa zuen bestalde, bere ideiaren arrakasta gertatzean sari bat emango ziotela espero baitzuen.\nTaller ttiki bat babesten zuen estalpe batean hertsi ziren bi enplegatuk, eta putz egiten hasi ziren. Bi orduko lan latz baten ondoren goma grisezko azal hura lurretik doi altxatzen zela onartu behar izan zuten; eta onartu behar izan zuten halaber nola irudi zimur eta zapaldu hark ez zuen elefante baten itxurarik.\nAurreratzen zihoan gaua; giza abotsak itzaltzen joan ziren, eta zoologi parkeko txakalen uhuria bakarrik irixten zitzaien. Etsiturik, bere lana utzi egin zuten une batez, baina jakina, hainbeste ahaleginez sartutako haizeak berriro aldegin ez zezan saiatuz.\nGizon edadetsuak ziren, honelako lan batetan inoiz probatu gabeak.\n— Martxa honetan segitzen badugu ez dugu lana egunsentiarako ere amaituko (esan zuen batek) Zer esango diot andreari etxera itzultzen naizenean? Gau guztia elefante bat puztuz pasa dudala esaten badiot, ez dit sinestuko.\n— Horixe ezetz —erantzun zion besteak— Elefanteak ez dita puztutzen. Eta dena gure zuzendariak sari bat eman diezaioten nahi duelako.\nBeste ordu erdiaren buruan, nekatuta zeuden ostera. Elefantearen gorputza lodiagoa zen jadanik, baina asko gelditzen zen oraindik bere forma azkena har zezan arte.\n— Gero eta gehio kostatzen da (esan zuen lehenak)\n— Bai lan gogorra! (gehitu zuen besteak)\n— Deskantsa dezagun apur bat\nGeldiune bat egiten zuten bitartean, bitako batek orman ageri zen gas-zipotz bat deskubritu zuen. Mementu batez pentsatzen egon zen: ez ote zen elefantearen puztuketa gasez egin ahal haizez egin beharrean? Bere hausnarriaren berri eman zion adiskideari.\nProba egitea erabaki zuten: animaliari gas tuberia entxufatu zioten eta, poz handiz, animalia bere tamainu osoz zutitu egiten zela estalpearen erdian ikusi zuten berehala. Bizi bizi zegoela zirudien. Gorputza izugarria zeukan, zutabeak bezalako ankak zituen, belarri handi batzuk eta sudur solido bat ere ez zitzaizkion falta. Zuzendariak, zirkostantzi haietan, eskaskeriarik egiteko beharrik izan ez zuenez gero, suelto utzi zuen elefante itzel bat izateko orguiloa, eta gutxi bezala monumentala zen ale enkargatua zuen.\n— Bai ederki! —egin zuen oihu gasaren ideia izan zuenak— orain etxera gintezke!\nHurrengo goizean, hain elementu garratzitsuari zegokien hesian kokatu zuten elefantea, tximu kaiolaren alboan. Harkaitz naturalen hondoarekin ikusirik, itxura berdurgarria ere ba zeukan. "Espezialki motela, ez da ibiltzen batere" zion txartela era ipini zuten.\nEgun hartako lehen bisitalarien artean, eskolakide batzuk eta beren maisua zueden. Honek elefantea benetako aztergai bat agerian zuela esplikatu nahi zuen. Den denak ikus lezaketen moduan banatu zuen klasea, eta azalpenari ekin zion:\n— Elefantea belarjalea da. Zuhaitz gazteak bere sudurrez ateratzen ditu, eta ostroak jaten dizkio.\nMirespenez beterik begiratzen zioten ikasleek elefanteari. Arbolatto bat atera zezan espero zuten, baina animalia ez zen mugitzen batere hesiaren atzean.\n— Elefantea mamutarengandik dator zuzen zuzenki, gaur egun iraungia eta izkutatua dagoen animalia horrengandik. Ez da harritzekoa, beraz, elefantea lurreko animaliarik handiena izatea.\nIkasle saiatuenak apunteak hartzen zituzten.\n— Pisuan, balea bakarrik da elefantea baino gehio, baina balea itsasoan bizi da. Arrazoiz esan dezakegu beraz elefantea dela oihaneko erregea.\nBrisara xuabe bat sartu zen.\n— Elefante nagusi baten pisua lau mila eta bost mila kiloren artean ibiltzen da.\nElefanteak dardar eta zirgit egin zen. Aidetara abiatu zen gero. Zenbait segundutan lurretik hurbil kulunkatu zen, baina haizeak zeru goitera eraman zuen gero, bere gorputza izugarria ortzian proiektatzen zelarik. Bere hegada\nhaundiosoan behetik ahozabal begiratzen ziotenei bere lau oin erraldoiren zolak, bere sabel puztuaren azpia eta ohe-txano forma zuen sudurra erakusten zizkien.\nHaizeak urrunago eraman zuen oraindik; zoologi parke gainetik egin zuen hegal, eta zuhaitz kukulen atzean izkutatu zen. Harriturik, tximuak zeruari begira geratu ziren. Handik hurbil zegoen lorategi botanikoan arkitu zuten elefantea. Jaisterakoan kaktus baten gainera heldu ondoren, lehertu egin zen. Egun hartan zoologi parkean egokitu ziren mutikoak bere ikasketak utzi egin zituzten, eta ganberrismora dedikatu ziren. Seguru asko gaur vodkaz moskortzen dira, eta kristalak apurtzen dituzte. Baina segurua dena zera da, jadanik ez dutela elefantearen esistentzian sinesten.


Orkonera Lutxana Bilduma Eusko Jaurlaritzako Kultura eta Hizkuntza Politika Sailaren industria-ondare higigarriaren gordailua da. Funtzioari dagokionez, Konsoni Lantegiaren oinordekoa da, Zorrotzaurreko eraikin zaharra. Hor Euskadiko industria-iraganeko makinak, egiturak eta elementuak gordetzen ziren.\nOrkoneran gordetzen den bilduma askotarikoa da, gure herrialdeko jarduera industrialaren aniztasunari dagokion bezala. Nekazaritzako makinen lehen garapenetatik hasi, gure siderurgiako elementu astunetaraino, imajina daitezkeen sektore guztietatik igaroz. Era berean, lurralde-ordezkaritza bat dator haien industrializazioarekin. Ajuria, Bizkaiko Labe Garaiak, Paperontziak, gure industria-iraganean zerbait izan den ia enpresa orok du ordezkaritza txikia edo handia biltegian.\nGordailuaren bokazioa zaintza eta jagoletza da, eta zubi gisa balio du erakusketak egiteko edo Euskadiko beste museo sektorial batzuen diskurtsoari zerbitzua emateko. Hala ere, museo funtziorik ez izan arren, Sailak materialak antolatzeko ahalegina egin du, materialak bisitatzea eraginkorra eta kulturalki egokia izan dadin.\nBisitak aldez aurretik hitzordua jarrita, eta izena emanda, egiten dira, honako bide hauen bidez:\nTel.: 688670705 orkonera@euskadi.eus\nEsteka hauetan ikus daiteke Fondoetako lagin batzuk:\nAndikollano, 31, 48903-Lutxana Barakaldo (Bizkaia)\nHelbide elektronikoa: orkonera@euskadi.eus


Udazkeneko ordutegia dauka Urdaibai Bird Centerrek - Busturialdeko Hitza : Busturialdeko Hitza\nUdazkeneko ordutegia dauka Urdaibai Bird Centerrek\nAsteburuetan udako ordutegia mantenduko dute, 11:00etatik 19:00etara.\nArgazkia: Urdaibai Bird Center\nUdako ordutegiari agur esan dio Urdaibai Bird Centerrek. Urriaren 31ra bitartean, udazkeneko ordutegia edukiko du hegaztiak ikusteko eraikinak.\nHori horrela, martitzenetatik barikuetara, 11:00etatik 16:00etara bitartean egongo da zabalik zentroa. Asteburuetan, berriz, udako ordutegia mantenduko dute; hau da, 11:00etatik 19:00etara bisitatu ahalko da Urdaibai Bird Center.\nZehaztu dutenez, ez da beharrezkoa erresberarik egitea: “Anima zaitezte bisita egitera. Egunak laburtzen doazen arren, jarraitu ezazue hegaztien munduaz gozatzen”. Informazio gehiago jaso nahi izanez gero, hurrengo telefono zenbakira deitu behar da: 699 83 92 02.


Etxetik bisitatzeko lineako museo onenetako 10 | Sormenak linean\nBerrogeialdiko egun hauetan etxetik beren lineako bildumak etxetik bisitatu ditzakezun 10 museo\nEspainian zehar bizi ditugun berrogeialdiko egun hauetan, zer baino hobea egin etxetik lineako bisita bat duten 10 museoetara bisita birtuala eta baita bilduma osoak ere linean.\nAukera bikaina bertatik pasatzeko Pradoko Museoa, Milango Pinakoteka di Brera edo Parisko Luvre. Obra garaikideez eta abangoardiako bildumaz osatzeko moduko 10 museo apartekin gozatzeko modua erakutsiko dizugu.\nEtxetik modu honetara munduko denbora guztia har dezakegu museo sorta honetan dauden bilduma birtualen xehetasuna eskertzeko eta zuzenean sartzeko emango dizuguna.\n2 Uffizi Galeria\n3 Vatikanoko Museoa\n4 Atenasko Arkeologia Museoa\n7 Britainiar museoa\n8 New Yorkeko Metropolitan Museum\n9 San Petersburgoko Hermitage museoa\na Milanen kokatutako arte bilduma eta Italiako pinturako arte bilduma aipagarrienetako bat biltzen duena. Italiako pinturari buruz ikasteko ezinbesteko lineako museoa.\nAurretik gaude Florentziako jauregia eta museoa eta ezaguna da arte bilduma zahar eta ospetsuenetako bat izateagatik. Zer esan egun egun etxetik sar zaitezkeela coronavirusaren ondorioz.\nUrtean sortu zen museoa Vatikano Hiria XVI eta hori, berez, liburutegi birtualaren bidez lineako ibilbidea egiteko gailentasuna da.\nMusei Vaticani - Erroma\nAtenasko Arkeologia Museoa\nMuseo hau bisitatzea aurretik egotea da objektu arkeologikoak biltzen dituen museoetako bat garrantzitsuena Grezian aurkitu zen bere historiaurretik antzinako berantiar arte.\nArkeologia Museoa - Atene\nEl Madrilgo hiriburuko museo nagusia eta mundu osoko pintura maisuen bilduma izugarriak ditu. Velazquez eta Goya nabarmentzeko beren lanik ezagunenetako batzuk ezagutzeko.\nPrado - Madril\nInpresionismoa baino lehenagoko arteari eskainiaIa esan genezake planetako museo garrantzitsuenetako bat dela. Frantziako hiriburuan kokatuta, nahitaezkoa da berrogeialdiko egun hauetan etxetik egitea.\nMunduko beste museo bisitatuenetako bat eta oso arrazoi sinpleagatik: giza ezagutzaren hainbat arlotako bilduma zirraragarriak ditu hala nola, historia, arkeologia, etnografia eta artea.\nNew Yorkeko Metropolitan Museum\nManhattango auzoan kokatuta dago planetako arte museo garrantzitsuenetakoa. Mundu osoko bi milioi artelan baino gehiago ditu. Jendaurrean jarritako lanak deskargatzeko sar zaitezke hau bezalaxe.\nSan Petersburgoko Hermitage museoa\nFrantsesetik eta "baselizaren aterpea" esan nahi duMunduko arte galeriarik eta antzinako museo handienetakoa du.\nErmita - San Pietroburgo\nHori arte museoa da Washington DC-ko National Mall-en dago 1937an sortua, beraien lineako biretara gerturatzeko beste aukera bikaina da.\nArtikuluaren bide osoa: Sormena linean » General » Hainbat » Berrogeialdiko egun hauetan etxetik beren lineako bildumak etxetik bisitatu ditzakezun 10 museo\nBBCk 16 soinu efektu jartzen ditu doan guztientzat eskuragarri\nImajinatzen al duzu Mario LEGO gisa? Benetakoa den moduan: Nintendo eta LEGO bat egiten dute horretarako


Garikoitz Mendizabal eta Mari Karmen Azpeitia\nGarikoitz Mendizabal txistulari zestoarrak eta Mari Karmen Azpeitia organo jotzaile zumaiarrak kontzertua emango du abuztuaren 3an, Zumaiako 36. Musika Jaialdiko egitarauaren barruan. Donostiako Musika Hamabostaldiko kontzertua da hau, eta 20:00etan hasikod a San Pedro parrokian. Gonbidapenak turismo bulegoan eskuratu ahal izango dira uztailaren 29tik aurrera.\nGarikoitz Mendizabal eta Mari Karmen Azpeitia Parrokia\nGarikoitz Mendizabal txistulari zestoarrak eta Mari Karmen Azpeitia organo jotzaile zumaiarrak kontzertua emango du abuztuaren 3an, Zumaiako 36. Musika Jaialdiko egitarauaren barruan. Donostiako Musika Hamabostaldiko kontzertua da hau, eta 20:00etan hasikod a San Pedro parrokian.


Oier Gomez euskal preso politikoari minbizia diagnostikatu diote | Oier Gomez euskal preso politikoari minbizia diagnostikatu diote – iparraldekohitza\nOier Gomez euskal preso politikoari minbizia diagnostikatu diote\nOier Gomezi, Pitie Salpetriere ospitalean artatua dagoela, sarkom minbizia diagnostikatu diote. Egoera larrian izanik, Etxeratek, Rouget abokatuak eta senideek “berehala askatzeko” galdegiten dute.\nEtxerat elkarteak eta Clara Rouget abokatuak jakinarazi dutenez, urtarrilaren 10an urgentziazko egoeran ingresatu dute Paris ondoko ospitalean. Gasteiztarrari bizkarezurran ebakuntza egin eta biopsiaren emaitza zehatzen zain daude. Izan ere, “aurreko bi hilabeteetan bizkarreko min handia pairatu zuen Oier Gomezek, eta urtarrilaren 6an Meauxko ospitalera lekualdatzea proposatu zioten espetxeko medikuek. Baina, 2013an ospitale hartan Hodgkin linfomagatik (gainditu duen lehen minbizia) jasotako kimioterapia tratamenduaren sesioetan jasandako tratua ezagututa, uko egin zion proposamenari”.\nAzken asteetan, berriz, Pitie Salpetriere ospitalean egon da Gomez, eta bertako egoera salatu du Etxeratek: “Eskuburdinak esku eta hanketan jarrita zituela eraman zuten Meauxeko ospitalera eta soilik skanerra egitean hanketakoak askatu zizkioten. Ondoren, eta berriro ere eskuburdinak esku eta hanketan jarrita, Pitie Salpetriere ospitalera eraman zuten eta bizkarrezurraren gaineko tumore bat kendu zioten”.\nGaurkoan, “gaixotasun larri eta sendaezinak pairatzen dituzten euskal preso politikoen egoera latza azpimarratu nahi du, berriro ere, Etxerat elkarteak, eta premiazkotzat jotzen du salbuespen neurriekin amaitzea”.\nOier Gomez Mielgo 15 urteko kondena betetzen ari da, eta derrigorrezko ateratze data 2018ko urriaren 19an finkatu diote. Bestenaz, 2023ko irailaren 19an eman diote irteera eguna.\nLaborariek eta ekologistek urre proiektuaren kontsulta publikoa salatu dute


Begoña Pedrosa decana de la Facultad de Humanidades y Ciencias de la Educación ha sido nombrada viceconsejera de Educación del Gobierno Vasco Begoña Pedrosa Humanitate eta Hezkuntza Zientzien Fakultateko dekanoa Eusko Jaurlaritzako Hezkuntza sailburuorde izendatu dute - Berriak - Mondragon Unibertsitatea\nBegoña Pedrosa Humanitate eta Hezkuntza Zientzien Fakultateko dekanoa Eusko Jaurlaritzako Hezkuntza sailburuorde izendatu dute\nJokin Bildarratzek zuzentzen duen sailean jardungo du lanean aurrerantzean. 18 urte daramatza Mondragon Unibertsitatean. Azken sei urteotan Humanitate eta Hezkuntza Zientzien Fakultateko dekanoa izan da.\nBegoña Pedrosa (Areatza, Bizkaia. 1975) Mondragon Unibertsitateko Humanitate eta Hezkuntza Zientzien Fakultateko dekanoa Eusko Jaurlaritzako Hezkuntza sailburuorde izendatu dute, Jokin Bildarratzek zuzentzen duen Hezkuntza sailean.\nBegoña Pedrosa Filologia Ingelesean lizentziaduna da eta Hizkuntzalaritza Aplikatuan doktorea. Pedrosak 18 urte daramatza Mondragon Unibertsitatean lanean eta Humanitate eta Hezkuntza Zientzien Fakultateko dekanoa izan da azken sei urteotan.\nDekano moduan egondako urteetan, besteak beste, hezkuntza berrikuntza, eraldaketa eta digitalizazioa izan ditu ardatz. Gainera, Pedrosak unibertsitateko gradu eta masterretako produktu akademiko berriak sortzea bultzatu du eta baita unibertsitatearen eta eskolaren arteko ikerketa kolaboratiboa sustatu ere.\nPedrosa, besteak beste, Humanitate eta Hezkuntza Zientzien Fakultateko Hizkuntzaren eta Literaturaren Didaktika saileko irakasle eta ikertzailea izan da. Gainera, irakasle moduan, hainbat berrikuntza-proiektu koordinatu ditu Hezkuntza eta Ikus-entzunezko Komunikazioko graduetan. Halaber, doktorego-programaren eta ikerketa-mahaiaren kudeaketan ere parte hartu du.\nIkertzaile gisa nabarmentzekoak dira, beste batzuren artean, honako lan hauek: hizkuntza gutxituetako testuinguruetan eleaniztasunerako gaitasunen garapenari buruzkoak edota CLIL (Content and Language Integrated Learning) testuinguruetako estrategia pedagogikoei eta ikasleek hizkuntzen ikaskuntzarekiko dituzten jarrerei buruz egindakoak.\nBegoña Pedrosak lau hizkuntza dakizki: euskara, ingelesa, gaztelania eta katalana.


Inoizko partaidetzarik handiena 2019ko Azkue Literatura sarietan - Euskaltzaindia\nGaur, ostiralarekin, 2019ko Resurrección Maria Azkue Literatura sariak banatu dira Euskaltzaindiaren Bilboko egoitzan. Sari-emate ekitaldian, besteak beste, Andres Urrutia euskaltzainburuak eta Nora Sarasola BBKren Gizarte Ekintzako zuzendariak parte hartu dute. Eusko Jaurlaritzak COVID19aren kontra ezarritako segurtasun neurriak zorrotz errespetatu dira ekitaldi osoan.\nIrabazleak zoriondu ostean, Andres Urrutiak eskerrak eman dizkie guztiei, eta kimu berriei agindu die Euskaltzaindiak “euskal letrak bultzatzen eta aldezten” jarraituko duela etorkizunean. Bere aldetik, Nora Sarasolak adierazi du era honetako egitasmoak “ezinbestekoak” direla eta guztion artean bultzatu behar ditugula: “Idaztea borondatea lantzeko eta sentsibilitatea garatzeko modu bat da; horregatik dira hain garrantzitsuak honelako ekimenak”.\nAkademiak berak eta BBK-k 1991etik antolatzen dituzten sari hauek idazle gazteak literatura mundura erakartzea dute helburu nagusi. Jakina denez, bi genero saritzen dira Azkue sarietan: narrazioa eta poesia. Genero bakoitzak bi maila ditu: A maila (10 eta 13 urte bitarteko gazteentzat); eta B maila (14 eta 17 urte bitartekoentzat). Urtero bezala, aurten ere literatura eremuko pertsona adituek osatu dituzte epaimahaiak, betiere Euskaltzaindiak izendatutakoak. Hauek izan dira aurtengo epaimahaikoak:\nEpaileen hitzetan, “lan bereziak”, “hausnarketarako joera dutenak” aurkeztu dira edizio berrira. Gainera, parte-hartzaileen artean “idazkera finaren jabe egiteko” ahalegin handiak sumatu dituzte. “Ondo idatzitako testu asko dago, eta molde ezberdinen erabilera zorrotza gaiak tratatzeko”, azpimarratu dute epaimahaikoek.\nLehen saria: Axuri beltzaren leienda. Egilea: Ekain Errazu (Urola Ikastola, Azpeitia - Gipuzkoa).\nBigarren saria: Laguntasunaren bila. Egilea: Oihan Olasolo (Seber Altube, Gernika-Lumo - Bizkaia).\nHirugarren saria: Lamiak. Egilea: Nora Aiertza (Urola Ikastola, Azpeitia - Gipuzkoa).\nAipamen berezia: Eskumuturrekoen saltzailea. Egilea: Oihane Maritxalar (Haurtzaro ikastola, Oiartzun - Gipuzkoa).\nLehen saria: Hodei urratuak. Egilea: Unai Oruesagasti (Urola ikastola, Azpeitia - Gipuzkoa).\nBigarren saria: Argi eduki ezazu, lagun. Egilea: Aiora Sebastian (Seber Altube, Gernika - Bizkaia).\nHirugarren saria: Distira eder bat. Egilea: Saioa Gartzia (Labiaga Ikastola, Bera - Nafarroa).\nLehen saria: Itsualdia. Egilea: Amaiur Puente (Pasaia-Lezo Lizeoa, Pasai Donibane - Gipuzkoa).\nBigarren saria: Nora. Egilea: Jare Sanzo Orts (Beasain BHI, Beasain - Gipuzkoa).\nHirugarren saria: Bakoiti Bikoiti. Egilea: Iñigo Martínez Paz (Armentia ikastola, Gasteiz - Araba).\nLehen saria: Dunen artean. Egilea: Idoia Zabalo Rios (Beasain BHI, Beasain Gipuzkoa).\nBigarren saria: Mnemósine. Egilea: Jon Kortaberria Lopetegi (Beasain BHI, Beasain – Gipuzkoa).\nHirugarren saria: Nomadak. Egilea: Eider Burugain Iriarte (María Inmaculada, Donostia -Gipuzkoa-).\nResurreccion Maria Azkue saria, berez, 1975ean sortu zuen Bilbao Aurrezki Kutxak eleberri, olerki eta saio modalitateekin, eta 1990 arte iraun zuen. Urte haietan, ez zen gaztetxoentzako saria, helduentzakoa baizik, eta gaur egun oso ezagunak ditugun hainbat idazle eta ikertzailek jaso zuten saria. Beste horrenbeste gertatu da 1991etik aurrera antolatutako sariekin ere; egun ezagunak diren Alaine Agirre, Arkaitz Estiballes, Nagore Amondarain, Irati Goikoetxea, Maialen Zubeldia, Nerea Ibarzabal, Uxue Alberdi edo Urtzi Urrutikoetxea idazle, bertsolari eta kazetariek eskuratu izan dute saria.\n2009 (219) / 2010 (217) / 2011 (157) / 2012 (167) / 2013 (173) / 2014 (75) / 2015 (88) / 2016 (175) / 2017 (151) / 2018 (135) / 2019 (568)